CELEX: 52013PC0920
Language: hu
Date: 2013-12-18
Title: Javaslat AZ EURÓPAI PARLAMENT ÉS A TANÁCS IRÁNYELVE egyes légköri szennyezőanyagok nemzeti kibocsátásainak csökkentéséről és a 2003/35/EK irányelv módosításáról

|
			
		
		
		52013PC0920
		
			Javaslat AZ EURÓPAI PARLAMENT ÉS A TANÁCS IRÁNYELVE egyes légköri szennyezőanyagok nemzeti kibocsátásainak csökkentéséről és a 2003/35/EK irányelv módosításáról /* COM/2013/0920 final - 2013/0443 (COD) */
			
				
		
		
			
			   	INDOKOLÁS
1.         A JAVASLAT HÁTTERE
Háttér-információk – A javaslat okai és
céljai 
A 2001/81/EK európai parlamenti és tanácsi
irányelv[1]
2010-ig elérendő, éves nemzeti kibocsátási határértékeket állapított meg
az egyes tagállamok számára a kén-dioxid (SO2), a nitrogén-oxidok
(NOx), a metántól eltérő illékony szerves vegyületek (NMVOC) és
az ammónia (NH3) kibocsátásai tekintetében. E határértékek célja az
volt, hogy Unió-szerte csökkenjen a levegőszennyezés mértéke és az emberi
egészségre és környezetre gyakorolt káros hatása, valamint hogy teljesüljenek a
Göteborgi Jegyzőkönyv[2]
előírásai. 
Mindezen követelményeket szükséges
felülvizsgálni és aktualizálni a levegőszennyezettség miatt az Unióban még
mindig fennálló rendkívül jelentős egészségügyi és környezeti kockázatok
kezelése érdekében, valamint avégett, hogy az uniós jog összhangba kerüljön a
Göteborgi Jegyzőkönyv 2012-es felülvizsgálatából eredő új nemzetközi
kötelezettségekkel. 
A hatások csökkentésének kívánt mértékét a
levegőszennyezésről szóló, felülvizsgált tematikus stratégia[3] rögzíti, mely
aktualizálja a hosszú távú uniós célkitűzések, vagyis az olyan
levegőminőség-szintek eléréséhez vezető utat, amelyek már nem
gyakorolnak jelentős hatást és nem jelentenek kockázatot az emberi
egészségre és a környezetre. Ez a javaslat a szóban forgó csökkentések
elérésének egyik fő jogszabályi pillére.
Ez a javaslat nem csupán a további szükséges
kibocsátáscsökkentésekkel foglalkozik, hanem az uniós levegőpolitikai
keret végrehajtásának bizonyos hiányosságaival, valamint a
kibocsátáscsökkentések, illetve a levegőminőség, az éghajlatváltozás
és a biodiverzitás védelme közötti koordináció hatékonyabbá tételével is. 
Tekintettel a 2001/81/EK irányelv szükséges
módosításainak jellegére és mértékére, valamint a nagyobb következetesség és
jogi egyértelműség igényére, a 2001/81/EK irányelv felülvizsgálata
megköveteli hatályon kívül helyezését és egy új irányelv (ezen irányelv)
elfogadását. 
Összhang az Unió egyéb szakpolitikáival és
célkitűzéseivel 
E
kezdeményezés céljai összhangban vannak az intelligens, fenntartható és
inkluzív növekedésre irányuló „Európa 2020” stratégia célkitűzéseivel, és
megerősítik azokat. E céloknak ösztönözniük kell innovációt, ezáltal
támogatják a környezetbarát növekedést és az európai gazdaság versenyképességének
fenntartását, segítik a kis szén-dioxid-kibocsátású gazdaságra való áttérést,
megvédik Európa természeti tőkéjét és kamatoztatják azokat az
előnyöket, amelyek Európa vezető szerepéből fakadnak az új,
környezetbarát technológiák terén.[4]
A hatékonyabb végrehajtás érdekében törekedni kell a meglévő politika
egyszerűbbé és egyértelműbbé tételére, lehetőség szerint az
intelligensebb szabályozás szellemében.[5]
Az új intézkedések bevezetése során ügyelni kell a kkv-k érdekeinek megóvására,
összhangban a „gondolkozz először kicsiben” elvvel.[6] Sikerült megteremteni a
közlekedés, az ipar, a mezőgazdaság és az éghajlatváltozás egymással
összefonódó területei közötti koherenciát, valamint a megfelelő
szintű forráshatékonyságot. 
2.         AZ ÉRDEKELT FELEKKEL FOLYTATOTT KONZULTÁCIÓK ÉS
A HATÁSVIZSGÁLATOK EREDMÉNYEI
Konzultáció az érdekeltekkel 
A felülvizsgálati folyamat az uniós és
nemzetközi levegőminőség-értékelés, -ellenőrzés és -felügyelet
több évtizedes tapasztalatára épített. A konzultációkban részt vett a jelenlegi
politikai keret végrehajtásáért felelős tagállami hatóságok valamennyi
adminisztratív szintje. Az átláthatóságot biztosítandó, 2011 júniusa és 2013
áprilisa között öt találkozóra került sor az érdekelt felekkel; ahol a
résztvevők megtehették észrevételeiket. A találkozókról élő
közvetítést adtunk az interneten, ezzel biztosítva a lehető legszélesebb
körű részvételt. Ezzel párhuzamosan sor került további két nyilvános
konzultációra 2011 végén, illetve 2013 elején: az elsőn a meglévő
levegőminőségi szakpolitikai keret erősségeit és gyengeségeit
vettük górcső alá, a második – mely egy nyilvános internetes konzultáció
volt valamennyi érdekelt bevonásával – azon főbb politikai opciókat vette
sorra, amelyek a fennmaradó levegőminőségi problémákra kínálhatnak
megoldást.[7]
A levegőszennyezés témakörében 2012-ben lakossági Eurobarometer-felmérés
készült és került közzétételre.[8]
A Bizottság és az Európai Környezetvédelmi Ügynökség (EKÜ) szintén levezényelt
egy levegőminőség-politikai kísérleti projektet: ennek során 12
európai város értékelte saját tapasztalatait a levegőpolitikai keret
végrehajtásával kapcsolatosan.[9]
A hatásvizsgálat eredményei 
A
levegőminőségi szabályozásnak való teljes körű megfelelés akkor
érhető el rövid és középtávon, ha a hangsúly a meglévő szakpolitika
végrehajtására és a tagállami fellépésekre helyeződik. Ahhoz, hogy az Unió
eleget tehessen a 2020-ra szóló, Göteborgi Jegyzőkönyv szerinti nemzetközi
kötelezettségvállalásainak, a 2001/81/EK irányelvet felül kell vizsgálni; ennél
szigorúbb csökkentési intézkedésekre azonban nincs szükség 2020-ig. 
A 2030-ig tartó
időszak tekintetében már más a helyzet. A fennmaradó egészségügyi és
környezeti hatások kezelése lényegesen szigorúbb kibocsátáscsökkentési
kötelezettségek vállalását követeli meg. 2030-ra nézve az egészségügyi hatások
maximálisan megvalósítható mérséklésének 70%-os teljesítése az előnyben
részesített opció, melynek ki kell egészülnie az eutrofizáció és a talajközeli
ózon szintjének további csökkenésével. Ezek a kibocsátáscsökkentési
kötelezettségek kijelölik a hosszú távú uniós célkitűzések megvalósítása
felé vezető utat. 
A Göteborgi
Jegyzőkönyvben rögzített, 2020-ig teljesítendő kibocsátáscsökkentési
kötelezettségvállalások végrehajtása nem jár az alapforgatókönyv szerintieket
meghaladó uniós költségekkel. A 2030-ra vonatkozó új kibocsátáscsökkentési
kötelezettségek azzal a céllal kerültek meghatározásra, hogy a
levegőszennyezettség hatásainak a Tiszta levegőt Európának programról
szóló közleményben előirányzott csökkentése 2030-ig megvalósuljon. A
hatásvizsgálatban modellezésre került a kívánt csökkentés elérésének optimális
módja; az optimális megoldás keresése a hat legfontosabb szennyezővel
kapcsolatos nemzeti kibocsátáscsökkentési kötelezettségek meghatározásához vezetett.
E kibocsátáscsökkentési kötelezettségek (a legóvatosabb becslések szerint is)
40 milliárd euróval fogják csökkenteni a levegőszennyezés teljes
külső költségét, amely az alapforgatókönyv szerint 212 milliárd eurót
tenne ki. Ez a csökkenés magában foglalja azt a több mint 2,8 milliárd eurós
közvetlen gazdasági hasznot is, amelyből 1,85 milliárd euró a
munkatermelékenység-veszteség, 600 millió euró az egészségügyi kiadások, 230
millió euró a terméshozam-veszteség és 120 millió euró az épített környezetet
érő károk csökkenéséből származik. Mindez azzal a 3,3 milliárd eurós
éves megfelelési költséggel vetendő össze, amely a külső
költségmegtakarítások mintegy tizenketted részét teszi ki. Az alapforgatókönyv
szerint 2030-ra 40%-kal csökkennének az egészségügyi terhek 2005-höz képest. Ez
a javaslat további 12%-os csökkenés lehetőségét hordozza magában, ami
2005-tel összevetve már az összes egészségügyi teher 52%-os csökkenését
jelentené. Ami az eutrofizációt illeti, ezen a téren a javaslat az
alapforgatókönyvön túl további 50%-os javulást tenne lehetővé. 
Az
uniós nemzeti kibocsátási határérték rendszere szerinti metánkibocsátási
határértékek alkalmazása költséghatékonyan csökkentené ezen kibocsátásokat,
mindazonáltal ennek a szakmai törekvésnek összhangban kell lennie a 406/2009/EK
európai parlamenti és tanácsi határozattal[10].
Mérsékelt adminisztratív költségek mellett alkalmazhatók lennének a hatékonyabb
irányítást, valamint a nyomon követés és a jelentéstétel nemzetközi
kötelezettségekkel való harmonizálását célzó rendelkezések is (az Unió egészét
tekintve a kezdeti költségek mintegy 8 millió eurót, míg az éves költségek 3,5
millió eurót tennének ki).
3.         A JAVASLAT JOGI ELEMEI
A javaslat összefoglalása
A javaslat hatályon kívül helyezi a
légszennyezőanyagok éves kibocsátásai felső határának megállapítására
vonatkozó, 2001/81/EK irányelv szerinti jelenlegi uniós szabályozási rendszert,
és annak helyébe lép. Biztosítja ugyanakkor, hogy a 2001/81/EK irányelv által
az SO2, az NOx, az NMVOC és az NH3
tekintetében a 2010 utáni időszakra meghatározott nemzeti kibocsátási
határértékek 2020-ig érvényben maradjanak, valamint hogy 2020-tól és 2030-tól
új nemzeti kibocsátáscsökkentési kötelezettségek kerüljenek meghatározásra az
SO2, az NOx, az NMVOC, az NH3, a finom szálló
por (PM2,5) és a metán (CH4) tekintetében; ezenkívül
2025-ig köztes kibocsátási szinteket állapít meg a szóban forgó
szennyezőanyagokra. 
Az alábbiakban ismertetjük a fontosabb cikkek
és mellékletek tartalmát: 
Az 1., 2. és 3. cikk e javaslat
tárgyát, alkalmazási körét és a javaslatban használt kulcsfogalmak
meghatározását adja meg.
A 4. cikk értelmében, összefüggésben a
II. melléklettel, a tagállamoknak korlátozniuk kell éves kibocsátásaikat az SO2,
az NOx, az NMVOC, az NH3, a PM2,5 és a CH4
tekintetében, eleget téve a 2020 és 2030 utáni kibocsátáscsökkentési
kötelezettségeiknek. Továbbá a tagállamoknak 2025-re egy lineáris csökkenési
görbe alapján meghatározott szintre kell korlátozniuk az említett
szennyezőanyagok éves kibocsátását, feltéve, hogy az intézkedésekkel járó
költségek nem aránytalanok. A 4. cikk azt is rögzíti, mely kibocsátási források
nem veendők figyelembe. 
Az 5. cikk a tagállamok számára
bizonyos rugalmassági rendelkezések alkalmazását teszi lehetővé a
következőkre nézve (feltéve, hogy a Bizottság nem emel kifogást): a
nemzetközi tengeri közlekedésből származó NOx-, SO2-
és PM2,5-kibocsátások csökkenésének elszámolása (bizonyos
körülmények között); a CH4-re vonatkozó kibocsátáscsökkentési
kötelezettség közös teljesítése; kiigazított emissziókataszterekre vonatkozó
javaslatok (kivéve a CH4-et) olyan esetekben, amikor a kötelezettség
nem teljesítésének hátterében az emissziókataszter összeállításának javított
módszere áll. 
A 6. cikk előírja a tagállamok
számára nemzeti levegőszennyezés-csökkentési programok kidolgozását,
végrehajtását, valamint rendszeres aktualizálását annak megadásával, hogy
miként teljesíthetők a kibocsátáscsökkentési kötelezettségek. A nemzeti
levegőszennyezés-csökkentési programoknak tartalmazniuk kell legalább a III.
melléklet 2. részében foglalt adatokat, valamint információkat a
feketekorom-kibocsátások csökkentéséről, továbbá a III. melléklet 1.
részének megfelelő konkrét intézkedéseket írhatnak elő annak
érdekében, hogy mérséklődjenek a mezőgazdasági ágazat PM2,5-
és NH3-kibocsátásai. A nemzeti levegőszennyezés-csökkentési
programoknak, melyeket az általános levegőminőségi szakpolitikai
keret összefüggésében kell kidolgozni, tartalmazniuk kell ezen kívül az intézkedések
kiválasztását alátámasztó elemzésekkel kapcsolatos tájékoztatást is. A
programokat véglegesítésük előtt a tagállamok nyilvános konzultációra
bocsátják. E célból a 16. cikk oly módon módosítja a 2003/35/EK európai
parlamenti és tanácsi irányelvet[11],
hogy az a nemzeti levegőszennyezés-csökkentési programokra is vonatkozzon.
A 7. cikk, összefüggésben az I.
melléklettel, előírja a tagállamok számára a légszennyező
kibocsátások nyomon követését, illetve ezzel párhuzamosan – az LRTAP Egyezmény
keretében elfogadott és a IV. mellékletben részletesebben meghatározott
kötelezettségekkel és iránymutatásokkal összhangban – nemzeti
emissziókataszterek és előrejelzések készítését és aktualizálását,
melyeket egy tájékoztató kataszterjelentésnek is kísérnie kell. Az 5. cikk
szerinti rugalmassági rendelkezéseket alkalmazó tagállamoknak az erre vonatkozó
információt meg kell adniuk a tájékoztató kataszterjelentésben vagy egy külön
jelentésben. 
A 8. cikk értelmében a tagállamok az V.
mellékletben meghatározott módszerekkel, amennyire lehetséges, nyomon
követik a levegőszennyezés vízi és szárazföldi ökoszisztémákra gyakorolt
káros hatásait. Ehhez a tagállamok igénybe vehetik az egyéb uniós eszközökkel
létrehozott nyomonkövetési rendszereket. 
A 9. cikk előírja a tagállamok
számára, hogy az I. mellékletben meghatározott határidőn belül meg
kell küldeniük a Bizottságnak nemzeti levegőszennyezés-csökkentési
programjukat, annak esetleges aktualizálásait, valamint a 7. és 8. cikk
szerinti valamennyi nyomonkövetési információt. A Bizottság az Európai
Környezetvédelmi Ügynökség és a tagállamok segítségével rendszeresen
ellenőrzi a nemzeti emissziókataszterek jelentett adatainak pontosságát és
teljeskörűségét. 
A 10. cikk arról rendelkezik, hogy a
Bizottságnak ötévente jelentést kell készítenie ezen irányelv végrehajtásáról,
ideértve a 4. cikk (2) bekezdésének alkalmazását is, amely 2025-re
megállapított köztes kibocsátási szintről rendelkezik. 
A 11. cikk az e javaslat értelmében
összegyűjtött és feldolgozott adatok rendszeres és aktív, elektronikus
úton történő terjesztését szorgalmazza, és ebben az összefüggésben az
uniós jogban – többek között a 2003/4/EK európai parlamenti és tanácsi
irányelvben[12]
– meghatározott előírásokra hivatkozik. 
A 12. cikk a Bizottság és a tagállamok
harmadik országokkal és nemzetközi szervezetekkel való együttműködését
szorgalmazza a levegőszennyező kibocsátások további és hatékonyabb,
globális szintű kezelése érdekében. 
A 13. cikk meghatározza a 6. cikk (7)
bekezdése, a 7. cikk (9) bekezdése és a 8. cikk (3) bekezdése szerinti eljárás
gyakorlati módozatait, amelynek célja az I., a III. (1. rész), a IV. és az V.
mellékletet – felhatalmazáson alapuló jogi aktusok által – hozzáigazítani a
műszaki és tudományos fejlődéshez. 
A 14. cikk arra a vizsgálóbizottsági
eljárásra vonatkozik, amelyet a Bizottságnak alkalmaznia kell az 5. cikk (6)
bekezdése és a 6. cikk (9) bekezdése szerinti végrehajtási jogi aktusok
megalkotására, valamint meghatározza, hogy a 2008/50/EK irányelv 29. cikkével
létrehozott meglévő bizottságot kell igénybe venni. 
A 15., 17. és 19. cikk a javaslat
értelmében elfogadott nemzeti előírások megsértése esetén alkalmazandó
szankciókról, a hatályba lépésről és a javaslatban szereplő
rendelkezések tagállami jogba való átültetéséről rendelkezik. 
A 18. cikk a 2001/81/EK irányelv
hatályon kívül helyezését érinti, egyszersmind előírja, hogy az abban
meghatározott nemzeti kibocsátási határértékeket továbbra is alkalmazni kell
2019. december 31-ig. 
A VI. melléklet a megfelelési
táblázatot tartalmazza. 
Jogalap 
Mivel a javaslat elsődleges célja a
környezet védelme az EUMSz 191. cikkének megfelelően, a javaslat jogalapja
az EUMSz 192. cikkének (1) bekezdése. 
A szubszidiaritás és az arányosság elve, a
jogi aktus típusának megválasztása 
A szubszidiaritás elve alkalmazandó, mivel a
javaslat nem tartozik az Unió kizárólagos hatáskörébe. 
A tagállamok nem tudják kielégítően
megvalósítani a javaslat célkitűzéseit. Az Unióban továbbra is fennálló,
levegőminőséget befolyásoló jelentős hatások kezelése érdekében
az egyes tagállamoknak csökkenteniük kell szennyezőanyag-kibocsátásaikat,
az Európa-szerte alkalmazott csökkentési intézkedések azonban csak uniós
szinten koordinálhatók költséghatékonyan. A meghatározott kibocsátáscsökkentési
kötelezettségek nemcsak a nemzeti kibocsátások belföldi hatásait veszik
figyelembe, de a határokon átnyúló hatásokat is. 
A javaslat célja uniós szintű fellépéssel
hatékonyabban megvalósítható. A 2001/81/EK irányelv kibocsátáscsökkentési
célokat és végrehajtási minimumkövetelményeket határoz meg, ugyanakkor a
csökkentési intézkedések optimális kombinációjának megválasztását tagállami
hatáskörbe utalja. Ez a javaslat ugyanezt az elvet követi, és tovább
harmonizálja a nemzeti programokra, valamint a légszennyezőanyag-kibocsátás
nyomon követésére és jelentésére vonatkozó követelményeket, egyszersmind
orvosolva a 2001/81/EK irányelv hiányosságait, valamint eleget téve az LRTAP
Egyezmény és annak jegyzőkönyvei keretében vállalt nemzetközi
kötelezettségeknek. Noha a mezőgazdasági ágazat tekintetében a javaslat
előírja a kibocsátási forrásoknál történő korlátozást, a tagállamok
eltekinthetnek ettől, ha a vonatkozó kibocsátáscsökkentési kötelezettség e
nélkül is teljesíthető. 
Ez a javaslat ezért megfelel a szubszidiaritás
elvének.
A választott jogi eszköz az irányelv, mivel a
javaslat célokat és kötelezettségeket határoz meg, ugyanakkor elegendő
mozgásteret biztosít a tagállamoknak a megfelelést szolgáló intézkedések
megválasztása és azok részletes végrehajtása terén. A javaslat ezért megfelel
az arányosság elvének. 
4.         KÖLTSÉGVETÉSI HATÁSOK 
Az irányelv, mely a meglévő költségvetés
alapján kerül végrehajtásra, nem befolyásolja a többéves pénzügyi keretet.
5.         OPCIONÁLIS ELEMEK 
Magyarázó dokumentumok
A Bizottság úgy ítéli meg,
hogy az irányelv átültetésével kapcsolatos információk minőségének
javítása magyarázó dokumentumok benyújtását igényli a következő okokból:
Az irányelv hiánytalan és szabályszerű
átültetése döntő fontosságú ahhoz, hogy célkitűzései (vagyis az
emberi egészség és a környezet védelme) teljesüljenek. Tekintettel arra, hogy
egyes tagállamok már szabályozzák a levegőszennyező anyagok
kibocsátását, ezen irányelv átültetése vélhetően nem egyetlen
jogszabállyal történne, hanem különféle módosításokkal és a megfelelő
területeket érintő új javaslatokkal. Emellett
az irányelv végrehajtása sok esetben erősen decentralizált módon történik,
hiszen alkalmazását – sőt, bizonyos tagállamokban átültetését is – regionális
és helyi szintű hatóságok végzik. 
Az említett tényezők növelik az irányelv
helytelen átültetésének és végrehajtásának kockázatát, és a Bizottság számára
megnehezítik az uniós jog alkalmazásának nyomon követésével kapcsolatos
feladatokat. A felülvizsgált irányelv átültetésére vonatkozó egyértelmű
információk rendelkezésre állása ezért rendkívül fontos a nemzeti jogszabályok
és az irányelv közötti megfelelés biztosításához.
A magyarázó
dokumentumok összeállítása adminisztrációs többletterhet jelenthet azon
tagállamok számára, amelyek nem minden esetben dolgoznak így. Ugyanakkor az
esetleges adminisztrációs többletteher arányban áll az elérni kívánt céllal,
vagyis az irányelv hatékony átültetésének és célkitűzései maradéktalan
elérésének biztosításával.
A fentiek miatt
indokolt arra kérni a tagállamokat, hogy az átültető intézkedések
bejelentésével együtt nyújtsanak be egy vagy több olyan dokumentumot is,
amelyek megmagyarázzák az irányelv rendelkezései és a nemzeti átültető
aktusok megfelelő részei közötti összefüggéseket.
2013/0443 (COD)
Javaslat
AZ EURÓPAI PARLAMENT ÉS A TANÁCS
IRÁNYELVE
egyes légköri szennyezőanyagok nemzeti
kibocsátásainak csökkentéséről és a 2003/35/EK irányelv módosításáról 
(EGT-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak 192. cikke (1)
bekezdésére,
tekintettel az Európai Bizottság javaslatára,
a jogalkotási aktus tervezete nemzeti
parlamenteknek való megküldését követően,
tekintettel az Európai Gazdasági és Szociális
Bizottság véleményére[13],

tekintettel a Régiók Bizottsága véleményére[14], 
rendes jogalkotási eljárás keretében,
mivel:
(1)       Az elmúlt 20 évben
jelentős előrelépés történt az Unióban az emberi eredetű légköri
kibocsátások és a levegőminőség területén a célzott uniós
szakpolitikának, többek között a levegőszennyezésről szóló tematikus
stratégiára vonatkozó bizottsági közleménynek[15]
köszönhetően. A 2001/81/EK európai parlamenti és tanácsi irányelv[16] döntően
hozzájárult ehhez a fejlődéshez a kén-dioxid (SO2), a
nitrogén-oxidok (NOx), az ammónia (NH3), valamint a
metántól eltérő illékony szerves vegyületek (NMVOC) 2010-től érvényes
teljes éves kibocsátási határértékeinek meghatározásával. Ennek eredményeként
1990 és 2010 között az SO2 esetében 82%-kal, az NOx
esetében 47%-kal, az NMVOC esetében 56%-kal, míg az NH3 esetében
28%-kal csökkent a kibocsátás. Ugyanakkor, amint arra a „Tiszta levegőt
Európának” programról szóló közlemény (a levegőszennyezésről szóló,
felülvizsgált tematikus stratégia)[17]
rámutatott, továbbra is jelentős káros hatások és kockázatok fenyegetik a
környezetet és az emberi egészséget.
(2)       A hetedik környezetvédelmi
cselekvési program[18]
megerősíti az Unió hosszú távú levegőpolitikai célkitűzéseit,
amelyek értelmében olyan levegőminőség-szintet kell elérni, amely már
nem gyakorol jelentős káros hatást, és így többé nem jelent kockázatot az
emberi egészségre és a környezetre;továbbá szorgalmazza a jelenlegi uniós
levegőminőségi szabályozás maradéktalan betartását, a 2020 utáni
stratégiai célok és cselekvések meghatározását, valamint az erőfeszítések
fokozását olyan területeken, ahol az ökoszisztémák és a lakosság a
levegőszennyező anyagok nagy koncentrációjának vannak kitéve;
megerősíti továbbá a levegőminőségi szabályozás és a
kifejezetten az éghajlatváltozással és a biodiverzitás megőrzésével
összefüggő uniós szakpolitikai célkitűzések közötti szinergiákat.
(3)       A
levegőszennyezésről szóló, felülvizsgált tematikus stratégia
célkitűzéseket határoz meg a 2030-ig tartó időszakra vonatkozóan,
kijelölve a hosszú távú uniós célkitűzések eléréséhez vezető utat.
(4)       A tagállamok és az Unió
részes felei az Egyesült Nemzetek Európai Gazdasági Bizottsága nagy távolságra
jutó, országhatárokon átterjedő levegőszennyezésről szóló 1979.
évi egyezményének (LRTAP Egyezmény)[19],
valamint ezen egyezmény számos jegyzőkönyvének, többek között a savasodás,
az eutrofizáció és a talajközeli ózon csökkentéséről szóló 1999. évi
Göteborgi Jegyzőkönyvnek. 
(5)       A 2020-as és az azt
követő évekre vonatkozóan a(z)[xxxx/xxxx/EU] tanácsi határozattal[20] elfogadott,
felülvizsgált Göteborgi Jegyzőkönyv a 2005-ös év alapul vételével minden
részes fél számára új kibocsátáscsökkentési kötelezettségeket határozott meg az
SO2, az NOx, az NH3, az NMVOC és a finom
szálló por (PM2,5) tekintetében, előmozdítva a
feketekorom-kibocsátás csökkentését, a levegőszennyező anyagok
koncentrációjának és ülepedésének emberi egészségre és környezetre gyakorolt
káros hatásairól szóló információk összegyűjtését és tárolását, valamint
az LRTAP Egyezmény hatálya alá tartozó hatásorientált programokban való részvételt.

(6)       A nemzeti kibocsátási
határértékeknek a 2001/81/EK irányelvben meghatározott rendszerét ezért felül
kell vizsgálni, összhangba hozva azt az Unió és a tagállamok nemzetközi
kötelezettségvállalásaival.
(7)       A tagállamoknak oly módon
kell végrehajtaniuk ezt az irányelvet, amely – a savasító és eutrofizáló
anyagok levegővel való közvetítésének és az ózon általi
levegőszennyezés szintjének az LRTAP Egyezményben meghatározott kritikus
terhelés és szint alá történő csökkentése révén – hatékonyan hozzájárul az
Unió hosszú távú levegőminőségi célkitűzéseinek
megvalósításához, összhangban az Egészségügyi Világszervezet iránymutatásaival
és az Unió biodiverzitási és ökoszisztéma-védelmi célkitűzéseivel. 
(8)       Ezen irányelvnek elő
kell segítenie továbbá, hogy a rövid távú éghajlat-befolyásolók kibocsátásának
csökkentésével, valamint a levegőminőség globális szintű
javításával elérhetővé váljanak az uniós jogi szabályozásban meghatározott
levegőminőségi célok, és mérséklődjenek az éghajlatváltozás
hatásai. 
(9)       A tagállamoknak meg kell
felelniük az ezen irányelvben 2020-ra és 2030-ra meghatározott
kibocsátáscsökkentési kötelezettségeknek. Annak érdekében, hogy a 2030-as
kötelezettségek teljesítése felé tett előrehaladást bizonyítsák, a
tagállamoknak 2025-ig köztes kibocsátási szinteket kell elérniük, amelyek egy
lineáris csökkenési görbe mentén kerülnek meghatározásra a 2020-as kibocsátási
szintek és a 2030-ra meghatározott kibocsátáscsökkentési kötelezettségek
szintje között, feltéve, hogy az ezen intézkedésekkel járó költségek nem
aránytalanok. Amennyiben a fentiek szerint a kibocsátások korlátozása nem
érhető el 2025-ig, a tagállamoknak ezt indokolniuk kell az ezen
irányelvben előírt jelentéseikben. 
(10)     Az LRTAP Egyezmény keretében
egyes tagállamok úgy döntöttek, hogy a kibocsátási határértékeket a közlekedési
ágazat tüzelőanyag-fogyasztása alapján határozzák meg. Ez az
energiafogyasztás összessége és a vonatkozó statisztikák koherenciájának
rovására ment, mind a szóban forgó tagállamok, mind az Unió esetében. Éppen
ezért, mivel közös és egységes alapot kell biztosítani valamennyi tagállam és
az Unió egésze számára, ez az irányelv a nemzeti energiafogyasztás és
tüzelőanyag-eladás alapján határozza meg a jelentéstételi előírásokat
és a kibocsátáscsökkentési kötelezettségeket, tovább erősítve ily módon a
koherenciát az éghajlatváltozással és az energiával kapcsolatos uniós
jogszabályokkal. 
(11)     A nemzeti
kibocsátáscsökkentési kötelezettségek és a köztes kibocsátási szintek
költséghatékony teljesítésének elősegítése érdekében a tagállamok részére
lehetővé kell tenni a nemzetközi tengeri közlekedésből származó
kibocsátások csökkentésének figyelembevételét, amennyiben az ebben az ágazatban
keletkezett kibocsátás csekélyebb mértékű, mint amekkora az uniós jogi
normák, köztük a tüzelőanyagok kéntartalmára vonatkozóan az 1999/32/EK
irányelvben[21]
szereplő előírások betartásából adódó kibocsátás lenne. A tagállamok
számára biztosítani kell annak lehetőségét is, hogy a metán (CH4)
tekintetében közösen teljesítsék kötelezettségeiket és a köztes kibocsátási
szinteket, valamint hogy ennek érdekében alkalmazzák a 406/2009/EK európai
parlamenti és tanácsi határozatot[22].
A nemzeti kibocsátási határértékeknek, a kibocsátáscsökkentési
kötelezettségeknek és a köztes kibocsátási szinteknek való megfelelés
ellenőrzése érdekében a tagállamok a kibocsátásokkal kapcsolatos
tudományos ismeretek bővüléséhez és módszerek fejlődéséhez
igazíthatják nemzeti emissziókatasztereiket. Amennyiben az ezen irányelv
szerinti feltételek nem teljesülnek, a Bizottság kifogást emelhet a tagállamok
által igénybe vett rugalmassági rendelkezések bármelyike ellen. 
(12)     A tagállamoknak a
levegőszennyezés csökkentésére irányuló nemzeti programokat kell
elfogadniuk és végrehajtaniuk annak érdekében, hogy teljesítsék kibocsátáscsökkentési
kötelezettségeiket és elérjék a köztes kibocsátási szinteket, valamint
hatékonyan hozzájáruljanak az uniós levegőminőségi célkitűzések
eléréséhez. E célból a tagállamoknak figyelembe kell venniük a
kibocsátáscsökkentés szükségességét azon övezetekben és agglomerációs
területeken, ahol rendkívül magas a levegőszennyező anyagok
koncentrációja és/vagy amelyek jelentősen hozzájárulnak más – akár
szomszédos országokban lévő – övezetek és agglomerációk
levegőszennyezéséhez. A levegőszennyezés-csökkentő nemzeti
programoknak ezért elő kell segíteniük a 2008/50/EK európai parlamenti és
tanácsi irányelv[23]
23. cikke szerinti levegőminőségi tervek sikeres végrehajtását.
(13)     A fő
szennyezőforrásokból származó légköri NH3- és PM2,5-kibocsátások
csökkentése érdekében a levegőszennyezés-csökkentő nemzeti
programoknak magukban kell foglalniuk a mezőgazdasági ágazatban
alkalmazandó intézkedéseket is. A tagállamok részére biztosítani kell annak
lehetőségét, hogy különleges nemzeti adottságok esetén az ezen irányelvben
meghatározottaktól eltérő, de azonos szintű környezeti
teljesítménnyel járó intézkedéseket hajtsanak végre.
(14)     A
levegőszennyezés-csökkentő nemzeti programokat rendszeresen
aktualizálni kell, ideértve a szakpolitikák és intézkedések kiválasztásához
alapul szolgáló elemzéseket is. 
(15)     Annak érdekében, hogy a
tagállamok megfelelő információkon alapuló
levegőszennyezés-csökkentő nemzeti programokat dolgozhassanak ki, és
azokat optimális módon aktualizálhassák, minden lehetséges szinten konzultációt
kell folytatniuk a nyilvánossággal és az illetékes hatóságokkal a programokról
és azok frissítéséről, még a szakpolitikákról és intézkedésekről
szóló döntés meghozatala előtt. A tagállamoknak az uniós és nemzetközi
jogi szabályozás követelményeivel összhangban, ideértve az országhatáron
átterjedő környezeti hatások vizsgálatáról szóló 1991. évi espoo-i
egyezményt és annak a stratégiai környezeti vizsgálatról szóló, a Tanács által
jóváhagyott[24]
jegyzőkönyvét (Kijev, 2003), határokon átnyúló konzultációkat kell folytatniuk
olyan esetekben, amikor programjaik végrehajtása hatással lehet egy másik
ország levegőminőségére. 
(16)     A tagállamoknak
emissziókatasztereket, előrejelzéseket és tájékoztató
kataszterjelentéseket kell készíteniük és küldeniük valamennyi, ezen irányelv
hatálya alá eső levegőszennyező anyag tekintetében,
lehetővé téve ezzel, hogy az Unió teljesítse az LRTAP Egyezmény és annak
jegyzőkönyvei szerinti jelentéstételi kötelezettségét.
(17)     A tagállamoknak gondoskodniuk
kell arról, hogy a nemzeti emissziókatasztereikről,
előrejelzéseikről és tájékoztató kataszterükről a Bizottságnak
megküldött jelentéseik maradéktalanul összhangban legyenek az LRTAP Egyezmény
szerinti jelentéseikkel, fenntartva ezzel az Unió egészében a teljes körű
egységességet. 
(18)     Az ezen irányelvben
meghatározott nemzeti kibocsátáscsökkentési kötelezettségek hatékonyságának
értékelése érdekében a tagállamoknak, amennyiben ez kivitelezhető, nyomon
kell követniük és jelenteniük kell az ilyen csökkentések hatásait a szárazföldi
és vízi ökoszisztémákra nézve, az e hatásokra vonatkozó, nemzetközileg
megállapított iránymutatásokkal összhangban. 
(19)     A 2003/4/EK európai parlamenti
és tanácsi irányelvnek[25]
megfelelően a tagállamok kötelesek az információkat aktívan és módszeresen
elektronikus úton terjeszteni.
(20)     A 2003/35/EK európai
parlamenti és tanácsi irányelvet[26]
módosítani szükséges annak érdekében, hogy biztosítva legyen ezen irányelv
összhangja a környezeti ügyekben az információhoz való hozzáférésről, a
nyilvánosságnak a döntéshozatalban történő részvételéről és az
igazságszolgáltatáshoz való jog biztosításáról szóló 1998-as Aarhusi
Egyezménnyel.
(21)     A műszaki haladás
figyelembevétele érdekében a Bizottságnak felhatalmazást kell kapnia arra, hogy
az Európai Unió működéséről szóló szerződés 290. cikkének
megfelelően jogi aktusokat fogadjon el az I. mellékletben meghatározott
jelentéstételi iránymutatások, valamint a III. melléklet 1. része, a IV.
melléklet és az V. melléklet módosítására a műszaki haladás eredményeihez
való hozzáigazítás céljából. Különösen fontos, hogy előkészítő
munkája során a Bizottság megfelelő konzultációkat folytasson, többek
között szakértői szinten is. A Bizottságnak a felhatalmazáson alapuló jogi
aktusok előkészítése és kidolgozása során biztosítania kell az Európai
Parlament és a Tanács részére a releváns dokumentumok egyidejű, kellő
időben történő és megfelelő átadását. 
(22)     Ezen irányelv egységes
végrehajtási feltételeinek biztosítása érdekében végrehajtási hatásköröket kell
ruházni a Bizottságra. Ezeket a hatásköröket a 182/2011/EU európai parlamenti
és tanácsi rendeletnek[27]
megfelelően kell gyakorolni. 
(23)     A tagállamoknak meg kell
állapítaniuk az ezen irányelv alapján elfogadott nemzeti rendelkezések
megsértése esetén kiszabandó szankciókra vonatkozó szabályokat, és
biztosítaniuk kell azok alkalmazását. A szankcióknak hatékonyaknak,
arányosaknak és visszatartó erejűeknek kell lenniük.
(24)     Tekintettel a 2001/81/EK
irányelvet érintő módosítások jellegére és mértékére, a szóban forgó
irányelvet a fokozottabb jogbiztonság, jogi egyértelműség, átláthatóság és
szabályozási egyszerűség miatt másikkal kell felváltani. A
levegőminőség javulásának folyamatossága érdekében a tagállamoknak
mindaddig be kell tartaniuk a 2001/81/EK irányelvben meghatározott nemzeti
kibocsátási határértékeket, amíg az ezen irányelv szerinti új nemzeti
kibocsátáscsökkentési kötelezettségek 2020-ban alkalmazandóvá nem válnak. 
(25)     Mivel ezen rendelet céljait,
nevezetesen az emberi egészség és a környezet magas szintű védelmének
biztosítását a tagállamok egyedül nem tudják kielégítően megvalósítani,
ugyanakkor a levegőszennyezés határokon átnyúló jellege miatt ez uniós
szinten jobban megvalósítható, az Unió az Európai Unióról szóló szerződés
5. cikkében foglalt szubszidiaritás elvének megfelelően intézkedéseket
hozhat. Az említett cikkben meghatározott arányosság elvével összhangban ez az
irányelv nem lépi túl az említett cél eléréséhez szükséges mértéket.
(26)     A magyarázó dokumentumokról
szóló 2011. szeptember 28-i együttes tagállami és bizottsági politikai
nyilatkozatnak[28]
megfelelően a tagállamok vállalták, hogy indokolt esetben az átültető
intézkedéseikről szóló értesítéshez mellékelnek egy vagy több, az irányelv
egyes elemei és az azt átültető nemzeti jogi eszközök megfelelő
részei közötti kapcsolatot magyarázó dokumentumot. Ezen irányelv tekintetében a
jogalkotó az ilyen dokumentum(ok) megküldését indokoltnak tekinti. 
ELFOGADTA EZT AZ IRÁNYELVET:
1. cikk
Tárgy
Ezen irányelv a savasodást és az eutrofizációt
okozó szennyezőanyagok, az ózon előanyagai, az elsődleges szálló
por, a másodlagos szálló por előanyagai, valamint egyéb levegőszennyező
anyagok légköri kibocsátásának határértékeit határozza meg a tagállamok
számára, továbbá előírja nemzeti
levegőszennyeződés-csökkentő programok kidolgozását, elfogadását
és végrehajtását, valamint rendelkezik a szennyező kibocsátásoknak és azok
hatásainak nyomon követéséről és jelentéséről. 
2. cikk
Alkalmazási kör
Ezen irányelv az I. mellékletben említett
szennyezőanyagok azon kibocsátásaira alkalmazandó, amelyek forrásai a
tagállamok területén, kizárólagos gazdasági övezeteiben és környezetszennyezés-ellenőrzési
térségeiben találhatók.
3. cikk
Fogalommeghatározások
Ezen irányelv alkalmazásában:
1.           „kibocsátás”: valamely anyag
pontszerű vagy diffúz forrásból történő kijuttatása a légkörbe;
2.           „az ózon előanyagai”:
nitrogén-oxidok, a metántól eltérő illékony szerves vegyületek, a metán és
a szén-monoxid;
3.           „levegőminőségi
célkitűzések”: a 2008/50/EK és a 2004/107/EK európai parlamenti és tanácsi
irányelvben[29]
meghatározott, levegőminőséggel kapcsolatos határértékek, célértékek
és expozíciókoncentrációra vonatkozó kötelezettségek.
4.           „nitrogén-oxidok” (NOx):
nitrogéntartalmú oxidok és nitrogén-dioxid, nitrogén-dioxidként kifejezve;
5.           „a metántól eltérő
illékony szerves vegyületek” (NMVOC): emberi tevékenységből származó
minden olyan szerves vegyület a metán kivételével, amely napfény hatására a
nitrogén-oxidokkal történő reakciója során fotokémiai oxidánsokat képes
előállítani;
6.           „PM2,5”: a szálló
por azon része, amely 50%-os hatásfokkal átjut a PM2,5
mintavételének és mérésének referenciamódszerére az EN 14907-es szabványban
meghatározott 2,5 µm aerodinamikai átmérőjű méretszelektív
szűrőn;
7.           „nemzeti
kibocsátáscsökkentési kötelezettség”: valamely anyag tekintetében a kibocsátás
csökkentésére tett vállalás a bázisévben (2005) keletkezett összes kibocsátás
és a tárgyévben keletkezett összes kibocsátás százalékos arányával kifejezett
mértékben, amely mértéket a tagállam nem lépheti túl;
8.           „le- és felszállási ciklus”:
egy légi járműnek a futópályára való ki- és az onnan való visszagurulását,
a felszállást, az emelkedést, a megközelítést, a leszállást, valamint a légi
jármű által 3000 láb magasság alatt végzett minden más műveletet
magában foglaló ciklus;
9.           „nemzetközi tengeri
közlekedés”: bármilyen lobogó alatt közlekedő, halászhajóktól eltérő
vízi közlekedési eszközök tengeri és parti vizeket érintő, egyik országból
induló és egy másik országba vezető útjainak összessége;
10.         „kibocsátás-ellenőrzési
terület”: a hajókról történő szennyezés megelőzéséről szóló
nemzetközi (MARPOL-) egyezmény VI. mellékletének megfelelően meghatározott
különleges tengeri terület;
11.         „szennyezés-ellenőrzési
övezet”: a parti tenger szélességének mérésére szolgáló alapvonalaktól
számított legfeljebb 200 tengeri mérföldes határig terjedő tengeri
terület, amelyet a tagállam a hajókról származó szennyezésnek az alkalmazandó
nemzetközi szabályokkal és normákkal összhangban lévő megelőzésére,
csökkentésére és ellenőrzésére jelölt ki; 
12.         „fekete korom”: széntartalmú
szálló por, amely elnyeli a fényt.
4. cikk
Nemzeti kibocsátáscsökkentési kötelezettségek
(1)          A II. mellékletben
meghatározott, 2020-tól és 2030-tól alkalmazandó nemzeti kibocsátáscsökkentési
kötelezettségekkel összhangban a tagállamoknak korlátozniuk kell legalább a
kén-dioxid (SO2), a nitrogén-oxidok (NOx), a metántól eltérő
illékony szerves vegyületek (NMVOC), az ammónia (NH3), a szálló por
(PM2,5) és a metán (CH4) emberi eredetű éves
kibocsátását.
(2)          Az (1) bekezdés sérelme
nélkül, a tagállamok megtesznek minden szükséges, de aránytalanul magas
költségekkel nem járó intézkedést annak biztosítására, hogy 2025-ig korlátozzák
az SO2, az NOx, az NMVOC, az NH3, a PM2,5
és a CH4 emberi eredetű kibocsátásait. Az említett kibocsátások
szintjei a tüzelőanyag-eladások alapján, egy lineáris csökkenési görbe
mentén kerülnek meghatározásra a 2020-as kibocsátási szintek és a 2030-ra
meghatározott kibocsátáscsökkentési kötelezettségek szintje között. 
Amennyiben a megállapított görbével összhangban a
kibocsátások korlátozása nem érhető el 2025-ig, a tagállamoknak ezt
indokolniuk kell a Bizottságnak a 9. cikknek megfelelően benyújtott
jelentéseikben.
(3)          Az (1) és (2) bekezdésnek
való megfelelés során nem kell tekintettel lenni az alábbi kibocsátásokra: 
(a)         
a repülőgépek le- és felszállási ciklusán túli
kibocsátások; 
(b)         
a Kanári-szigeteken, Franciaország tengerentúli
megyéiben, Madeirán és az Azori-szigeteken keletkező kibocsátások;
(c)         
a b) pont szerinti területekre irányuló és onnan
kiinduló nemzeti tengeri közlekedésből származó kibocsátások;
(d)        
az 5. cikk (1) bekezdésének sérelme nélkül a nemzetközi
tengeri közlekedésből származó kibocsátások.
5. cikk
Rugalmassági rendelkezések 
(1)          A 4. cikk (2) bekezdésével
összhangban 2025-re meghatározott köztes kibocsátási szinteknek és a II.
mellékletben az NOx, az SO2 és a PM2,5
tekintetében meghatározott, 2030-től alkalmazandó nemzeti
kibocsátáscsökkentési kötelezettségeknek való megfelelés érdekében a tagállamok
a nemzetközi tengeri közlekedés NOx-, SO2- és PM2,5-kibocsátásaiban
elért csökkenést figyelembe vehetik az ugyanabban az évben más forrásokból származó
NOx-, SO2- és PM2,5-kibocsátások mértékének
meghatározásakor, feltéve, hogy a tagállamok: 
(a)         
a kibocsátáscsökkentést a parti tengereikhez,
kizárólagos gazdasági övezeteikhez vagy adott esetben a
szennyezés-ellenőrzési övezeteikhez tartozó tengeri területeken érték el; 
(b)         
hatékony nyomonkövetési és felügyeleti
intézkedéseket fogadtak el és hajtottak végre e rugalmassági rendelkezés
megfelelő alkalmazása érdekében; 
(c)         
intézkedéseket hajtottak végre annak érdekében,
hogy a nemzetközi tengeri közlekedés NOx-, SO2- és PM2,5-kibocsátásainak
mértéke csekélyebb legyen, mint amekkora az NOx-, SO2- és PM2,5-kibocsátásokra
alkalmazandó uniós normák betartásából adódó kibocsátás lenne; és a tagállamok
a szóban forgó intézkedéseknek köszönhető nagyobb mérvű kibocsátáscsökkentés
megfelelő számítását igazolták;
(d)        
 a c) pont szerint kiszámított NOx-, SO2-
és PM2,5-kibocsátásoknak legfeljebb 20%-át vették figyelembe,
mégpedig úgy, hogy az ellensúlyozás nem jár a II. mellékletben a 2020-ra
vonatkozó nemzeti kibocsátáscsökkentési kötelezettségek teljesítésének
elmaradásával.
(2)          A tagállamok közösen is
teljesíthetik a metánra vonatkozó, II. melléklet szerinti kibocsátáscsökkentési
kötelezettségeiket és köztes kibocsátási szinteket, feltéve, hogy:
(a)         
megfelelnek az uniós jog, többek között a
406/2009/EK európai parlamenti és tanácsi határozat keretében elfogadott
valamennyi alkalmazandó követelménynek és módszertani előírásnak;
(b)         
hatékony előírásokat fogadtak el és hajtottak
végre a közös végrehajtás megfelelő lebonyolításának biztosítására; 
(3)          A tagállamok a IV.
melléklettel összhangban kiigazíthatják éves nemzeti emissziókatasztereiket az
SO2, az NOx, az NH3, az NMVOC és a PM2,5 tekintetében,
amennyiben nemzeti kibocsátáscsökkentési kötelezettségeik és a köztes
kibocsátási szintek nem teljesítésének hátterében az emissziókataszter
összeállításának tudományos ismeretek alapján aktualizált, javított módszere
áll. 
(4)          Az (1), (2) és (3) bekezdést
alkalmazni kívánó tagállamok az adott jelentéstételi évet megelőző év
szeptember 30-áig tájékoztatják erről a Bizottságot. A tájékoztatásnak ki
kell térnie az érintett szennyezőanyagokra és ágazatokra, valamint, ha
rendelkezésre áll ilyen adat, a nemzeti emissziókataszterre gyakorolt hatások
mértékére.
(5)          A Bizottság az Európai
Környezetvédelmi Ügynökség segítségével megvizsgálja és értékeli, hogy a
rugalmassági rendelkezések alkalmazása egy adott évre vonatkozóan megfelel-e a
releváns előírásoknak és feltételeknek. 
Amennyiben a Bizottság a 7. cikk (4), (5) és (6)
bekezdésében említett vonatkozó jelentés kézhezvételétől számított kilenc
hónapon belül nem emel kifogást, az érintett tagállam a kérdéses évre nézve
elfogadottnak és érvényesnek tekinti az adott rugalmassági rendelkezés
alkalmazását. Amennyiben a Bizottság úgy ítéli, hogy a rugalmassági rendelkezés
alkalmazása nem felel meg az alkalmazandó előírásoknak és feltételeknek,
határozatot fogad el, és tájékoztatja a tagállamot a rugalmassági rendelkezés
alkalmazásának elutasításáról.
(6)          A Bizottság végrehajtási jogi
aktusokat fogadhat el az (1), (2) és (3) bekezdésben említett rugalmassági
rendelkezések alkalmazása szabályainak meghatározására a 14. cikk szerinti
vizsgálóbizottsági eljárással összhangban.
6. cikk
Nemzeti levegőszennyezés-csökkentési programok 
(1)          A III. melléklet 2. részével
összhangban a tagállamok nemzeti levegőszennyezés-csökkentési programot
dolgoznak ki és fogadnak el annak érdekében, hogy a 4. cikknek megfelelően
korlátozzák emberi eredetű éves kibocsátásaikat. 
(2)          Az (1) bekezdés szerinti
program kidolgozásakor, elfogadásakor és végrehajtásakor a tagállamok: 
(a)         
értékelik – adott esetben a
levegőszennyező anyagok megfigyelésére és értékelésére vonatkozó
európai program (EMEP) adatainak és módszertanának felhasználásával –, hogy
nemzeti kibocsátási forrásaik vélhetően milyen mértékben hatnak ki a
levegő minőségére saját területeiken és a szomszédos tagállamokban;
(b)         
figyelembe veszik a szennyező kibocsátások
csökkentésének szükségszerűségét annak érdekében, hogy megvalósuljanak a
saját területeiket és adott esetben a szomszédos tagállamokat érintő
levegőminőségi célkitűzések;
(c)         
a PM2,5 tekintetében vállalt nemzeti
kibocsátáscsökkentési kötelezettségeik teljesítése során prioritásként kezelik
a feketekorom-kibocsátás csökkentésére irányuló intézkedéseket;
(d)        
biztosítják a koherenciát az olyan egyéb releváns
tervekkel és programokkal, amelyek nemzeti vagy uniós szabályozás keretében
meghatározott követelményeken alapulnak.
Nemzeti kibocsátáscsökkentési kötelezettségeik
teljesítése érdekében a tagállamok a szükséges mértékben alkalmazzák a III.
melléklet 1. része szerinti kibocsátáscsökkentési intézkedéseket vagy más,
ezekkel egyenértékű környezeti hatással járó intézkedéseket. 
(3)          A nemzeti
levegőszennyezés-csökkentési programokat kétévente aktualizálni kell. 
(4)          A (3) bekezdés sérelme nélkül
a nemzeti levegőszennyezés-csökkentési programokban foglalt
kibocsátáscsökkentési politikákat és intézkedéseket 12 hónapon belül
aktualizálni kell az alábbi esetekben: 
(a)         
amennyiben a 4. cikk szerinti kötelezettségek nem
teljesülnek, vagy fennáll ennek kockázata; 
(b)         
amennyiben a tagállamok úgy döntenek, hogy
alkalmazzák az 5. cikk szerinti rugalmassági rendelkezéseket.
(5)          A vonatkozó uniós
szabályozással összhangban a tagállamoknak konzultálniuk kell tervezett nemzeti
levegőszennyezés-csökkentési programjaikról és azok véglegesítés
előtti minden lényeges módosításáról egyfelől a nyilvánossággal,
másfelől azon különféle szintű illetékes hatóságokkal, amelyek a
levegőszennyezés, a levegőminőség és az ellenőrzések
területén vállalt egyedi környezetvédelmi feladataik miatt érintettek lehetnek
a nemzeti levegőszennyezés-csökkentési programok végrehajtásában. Szükség
esetén határokon átnyúló egyeztetéseket kell tartani, összhangban a vonatkozó
uniós szabályozással. 
(6)          A Bizottság elősegíti a
programok kidolgozását és végrehajtását, adott esetben a bevált gyakorlati
megoldások cseréjével.
(7)          A Bizottság felhatalmazást
kap arra, hogy a 13. cikknek megfelelően felhatalmazáson alapuló jogi
aktusokat fogadjon el a III. melléklet 1. részének a műszaki
fejlődéshez való hozzáigazítása érdekében.
(8)          A Bizottság iránymutatást
adhat a nemzeti levegőszennyezés-csökkentési programok kidolgozásához és
végrehajtásához. 
(9)          A Bizottság ezenkívül
végrehajtási jogi aktusokkal meghatározhatja a tagállami nemzeti
levegőszennyezés-csökkentési programok formátumát és a szükséges
információk körét. Ezeket a végrehajtási aktusokat a 14. cikkben említett
vizsgálóbizottsági eljárással összhangban kell elfogadni.
7. cikk
Emissziókataszterek és előrejelzések 
(1)          A tagállamok az I. melléklet
A. táblázatában meghatározott szennyezőanyagok tekintetében nemzeti
emissziókatasztereket készítenek, és évente aktualizálják azokat az említett
mellékletben meghatározott előírásokkal összhangban. 
A tagállamok az I. melléklet B. táblázatában meghatározott
szennyezőanyagok tekintetében nemzeti emissziókatasztereket készítenek, és
évente aktualizálják azokat az említett mellékletben meghatározott
előírásokkal összhangban.
(2)          A tagállamok az I. melléklet
C. táblázatában meghatározott szennyezőanyagok tekintetében térbeli
bontásban megadott adatokat tartalmazó emissziókatasztereket, nagy
pontszerű forrásokra vonatkozó nyilvántartásokat és
szennyezőanyag-kibocsátási előrejelzéseket készítenek, és azokat
kétévente aktualizálják az említett mellékletben meghatározott
előírásokkal összhangban. 
(3)          Az (1) és (2) bekezdés
szerinti emissziókatasztereket és -előrejelzéseket tájékoztató
jellegű kataszterjelentésnek kell kísérnie az I. melléklet D. táblázata
szerinti előírásokkal összhangban.
(4)          Az 5. cikk (1) bekezdése
szerinti rugalmassági rendelkezéseket alkalmazó tagállamok adott évre vonatkozó
tájékoztató jellegű kataszterjelentésének tartalmaznia kell az alábbi
információkat is:
(a)         
az NOx, az SO2 és a PM2,5
tekintetében azon kibocsátásmennyiséget, amely a kibocsátás-ellenőrzési
terület megléte nélkül keletkezne;
(b)         
a kibocsátás-ellenőrzési terület tagállamhoz
tartozó részén az 5. cikk (1) bekezdésének c) pontjával összhangban elért
kibocsátáscsökkentési szint; 
(c)         
a rugalmassági rendelkezések alkalmazásának mértéke;

(d)        
bármely kiegészítő adat, amely a tagállamok
véleménye szerint elősegíti, hogy a Bizottság az Európai Környezetvédelmi
Ügynökség segítségével teljes körűen értékelhesse a rugalmassági
rendelkezések alkalmazásának feltételeit.
(5)          Az 5. cikk (2) bekezdése
szerinti rugalmassági rendelkezés alkalmazását választó tagállamok külön
jelentést küldenek a Bizottságnak, hogy az megvizsgálhassa és értékelhesse az
adott rendelkezéssel kapcsolatos követelmények teljesülését.
(6)          Az 5. cikk (3) bekezdése
szerinti rugalmassági rendelkezés alkalmazását választó tagállamok az adott
évre vonatkozó tájékoztató kataszterjelentésbe belefoglalják a IV. melléklet 4.
része szerinti információkat annak érdekében, hogy a Bizottság megvizsgálhassa
és értékelhesse az adott rendelkezéssel kapcsolatos követelmények teljesülését.
(7)          A tagállamok a IV.
mellékletnek megfelelő módon készítik el emissziókatasztereiket, továbbá
kiigazított emissziókatasztereiket, kibocsátási előrejelzéseiket és
tájékoztató kataszterjelentésüket. 
(8)          A Bizottság az Európai
Környezetvédelmi Ügynökség segítségével az (1), (2) és (3) bekezdésben említett
információk alapján évente elkészíti az I. melléklet szerinti valamennyi
szennyezőanyagra vonatkozó uniós szintű emissziókatasztereket,
kibocsátási előrejelzéseket és tájékoztató kataszterjelentést, és
aktualizálja azokat.
(9)          A Bizottság felhatalmazást
kap arra, hogy a 13. cikknek megfelelően felhatalmazáson alapuló jogi
aktusokat fogadjon el annak érdekében, hogy az I. mellékletet a jelentéstételi
határidők tekintetében, a IV. mellékletet pedig a műszaki és
tudományos fejlődés figyelembevételével kiigazítsa. 
8. cikk
A levegőszennyezés hatásainak nyomon követése
(1)          A tagállamok, amennyiben ez
megvalósítható, biztosítják a levegőszennyezés ökoszisztémákra gyakorolt
káros hatásainak nyomon követését az V. mellékletben meghatározott
előírásokkal összhangban. 
(2)          A tagállamok szükség szerint
összehangolják a levegőszennyezés hatásainak nyomon követését más, az
uniós szabályozás keretében – többek között a 2008/50/EK irányelvben és a
2000/60/EK európai parlamenti és tanácsi irányelvben[30] – meghatározott
nyomonkövetési programokkal.
(3)          A Bizottság felhatalmazást
kap arra, hogy a 13. cikknek megfelelően felhatalmazáson alapuló jogi
aktusokat fogadjon el az V. mellékletnek a műszaki fejlődéshez való
hozzáigazítása érdekében. 
9. cikk
A tagállamok jelentései 
(1)          A tagállamok [a 17. cikkben
említett időponttól számított három hónapon belül (az időpontot a
Kiadóhivatal illeszti be)] megküldik a Bizottságnak nemzeti levegőszennyezés-csökkentési
programjukat, és a továbbiakban azt kétévente aktualizálják.
Amennyiben egy nemzeti
levegőszennyezés-csökkentési program a 6. cikk (4) bekezdésének
megfelelően aktualizálásra kerül, az érintett tagállam erről két
hónapon belül értesíti a Bizottságot. 
(2)          2017-től kezdve a
tagállamoknak az I. mellékletben meghatározott jelentéstételi határidők
betartásával tájékoztatniuk kell a Bizottságot és az Európai Környezetvédelmi
Ügynökséget a 7. cikk (1), (2) és (3) bekezdésében és adott esetben a 7. cikk
(4), (5) és (6) bekezdésében említett nemzeti emissziókatasztereikről,
kibocsátási előrejelzéseikről, térbeli bontásban megadott adatokat
tartalmazó emissziókatasztereikről, nagy pontszerű forrásokra
vonatkozó nyilvántartásaikról és jelentéseikről. 
Ennek a tájékoztatásnak összhangban kell lennie az
LRTAP Egyezmény titkárságának küldött jelentéssel. 
(3)          A tagállamok a CH4
nemzeti kibocsátásai és azok előrejelzései tekintetében az 525/2013/EU
európai parlamenti és tanácsi rendeletnek[31]
megfelelően tesznek jelentést.
(4)          A Bizottság az Európai
Környezetvédelmi Ügynökség és a tagállamok segítségével rendszeresen
felülvizsgálja a nemzeti emissziókataszterek adatait. A felülvizsgálat a következőket foglalja magában: 
(a)         
a bejelentett adatok átláthatóságának,
pontosságának, koherenciájának, összehasonlíthatóságának és
teljeskörűségének ellenőrzése; 
(b)         
 ellenőrzések azon esetek kiszűrésére,
amikor a kataszter adatai nem a nemzetközi jog – mindenekelőtt az LRTAP
Egyezmény – követelményeivel összhangban készültek;
(c)         
 adott esetben a szükséges technikai korrekciók
kiszámítása a tagállamokkal való egyeztetés keretében.
(5)          A tagállamok a 8. cikknek
megfelelően jelentést tesznek a Bizottságnak és az Európai
Környezetvédelmi Ügynökségnek az alábbi információkról: 
(a)         
[A 17. cikkben említett időpontig – az
időpontot a Kiadóhivatal illeszti be] és ezt követően négyévente a
megfigyelési helyszínekről és a vonatkozó megfigyelt mutatókról, valamint 
(b)         
[A 17. cikkben említett időpontot követő
egy éven belül – az időpontot a Kiadóhivatal illeszti be] és ezt
követően négyévente a kötelező mutatók mért értékeiről.
10. cikk
A Bizottság jelentése
(1)          A Bizottság legalább ötévente
jelentést küld az Európai Parlamentnek és a Tanácsnak ezen irányelv
végrehajtásának előrehaladásáról, valamint saját hozzájárulásáról ezen
irányelv céljainak megvalósulásához. 
A Bizottság mindenképpen jelentést tesz a 2025-ös
évről a fentiek szerint, és jelentésében tájékoztatást nyújt a 4. cikk (2)
bekezdésében említett köztes kibocsátási szintek eléréséről, illetve
megindokolja, ha azokat nem sikerült elérni. Megvizsgálja további intézkedések
szükségességét, figyelembe véve azok végrehajtásának ágazati hatásait is.
(2)          Az (1) bekezdés szerinti
jelentések magukban foglalhatnak egy értékelést ezen irányelv környezeti és
társadalmi-gazdasági hatásairól. 
11. cikk
Az információkhoz való hozzáférés
(1)          A tagállamok a 2003/4/EK
irányelvvel összhangban egy nyilvánosan elérhető internetes oldalon való
közzététel révén biztosítják a következő információk aktív és módszeres
terjesztését a nyilvánosság körében:
(a)         
a nemzeti levegőszennyezés-csökkentési
programok és azok minden aktualizálása,
(b)         
a nemzeti emissziókataszterek, ideértve, ha készül
ilyen, a kiigazított nemzeti emissziókatasztert, a nemzeti kibocsátás-előrejelzések,
tájékoztató kataszterjelentések és kiegészítő jelentések, valamint a
Bizottságnak megküldött, 9. cikk szerinti információk. 
(2)          A Bizottság az 1367/2006/EK
európai parlamenti és tanácsi rendelettel[32]
összhangban az uniós szintű emissziókatasztereknek, előrejelzéseknek
és tájékoztató kataszterjelentéseknek egy nyilvánosan elérhető internetes
oldalon való közzététele révén biztosítja az információk tevékeny és módszeres
terjesztését a nyilvánosság körében. 
12. cikk
Együttműködés harmadik országokkal és koordináció a nemzetközi
szervezetek keretében
Az Unió és – adott esetben – a tagállamok a
kibocsátáscsökkentés feltételeinek jobbítása érdekében információcserét is
magában foglaló két- és többoldalú együttműködést folytatnak a
műszaki-tudományos kutatás és fejlesztés területén harmadik országokkal és
olyan érintett nemzetközi szervezetekkel, mint az ENSZ Környezetvédelmi
Programja (UNEP), az ENSZ Európai Gazdasági Bizottsága (ENSZ-EGB), a Nemzetközi
Tengerészeti Szervezet (IMO) és a Nemzetközi Polgári Repülési Szervezet (ICAO).
13. cikk
A felhatalmazás gyakorlása
(1)          A felhatalmazáson alapuló
jogi aktusok elfogadására vonatkozóan a Bizottság részére adott felhatalmazás
gyakorlásának feltételeit ez a cikk határozza meg. 
(2)          A 6. cikk (7) bekezdésében, a
7. cikk (9) bekezdésében és a 8. cikk (3) bekezdésében említett felhatalmazást
a Bizottság ezen irányelv hatálybalépésének időpontjától kezdve
határozatlan időre kapja.
(3)          Az Európai Parlament vagy a
Tanács a 6. cikk (7) bekezdésében, a 7. cikk (9) bekezdésében, valamint a 8.
cikk (3) bekezdésében említett felhatalmazást bármikor visszavonhatja. A
visszavonásról szóló határozat megszünteti az abban megjelölt felhatalmazást. A
határozat az Európai Unió Hivatalos Lapjában való kihirdetését követő
napon vagy a benne megjelölt későbbi időpontban lép hatályba. A
határozat nem érinti a már hatályban lévő, felhatalmazáson alapuló jogi
aktusok érvényességét.
(4)          A Bizottság közvetlenül a
felhatalmazáson alapuló jogi aktus elfogadását követően egyidejűleg
értesíti az Európai Parlamentet és a Tanácsot.
(5)          A 6. cikk (7) bekezdésnek, a
7. cikk (9) bekezdésének és a 8. cikk (3) bekezdésének megfelelően
elfogadott felhatalmazáson alapuló jogi aktus csak akkor lép hatályba, ha sem
az Európai Parlament, sem a Tanács nem emel kifogást a jogi aktusról szóló
értesítéstől számított két hónapon belül, illetve akkor, ha a
határidő lejártát megelőzően az Európai Parlament és a Tanács
egyaránt arról tájékoztatta a Bizottságot, hogy nem kíván kifogást emelni. Az
Európai Parlament vagy a Tanács kezdeményezésére ez az időtartam két
hónappal meghosszabbítható.
14. cikk 
Bizottsági eljárás
(1)          A Bizottságot a 2008/50/EK
irányelv 29. cikkével létrehozott, a környezeti levegő minőségével
foglalkozó bizottság segíti. Az említett bizottság a 182/2011/EU rendelet
értelmében vett bizottságnak minősül.
(2)          Az e bekezdésre történő
hivatkozáskor a 182/2011/EU rendelet 5. cikkét kell alkalmazni.
15. cikk
Szankciók
A tagállamok megállapítják az ezen irányelv
alapján elfogadott nemzeti előírások megszegése esetén kirovandó
szankciókra vonatkozó szabályokat, és minden szükséges intézkedést meghoznak e
szabályok alkalmazásának biztosítására. Az előírt szankcióknak hatékonyaknak, arányosaknak és visszatartó erejűeknek kell
lenniük. 
16. cikk
A 2003/35/EK irányelv módosítása 
A 2003/35/EK irányelv I. melléklete a
következő g) ponttal egészül ki: 
„g) Egyes légköri szennyezőanyagok
nemzeti kibocsátásainak csökkentéséről és a 2003/35/EK irányelv
módosításáról szóló XXXX/XX/EU európai parlamenti és tanácsi irányelv* 6.
cikkének (1) bekezdése.
* HL L XX., XXXX.XX.XX., X. o.”
17. cikk
Átültetés a nemzeti jogba 
(1)          A tagállamok legkésőbb
[ezen irányelv hatálybalépésétől számított tizennyolc hónapon belül – az
időpontot a Kiadóhivatal illeszti be] hatályba léptetik azokat a törvényi,
rendeleti és közigazgatási rendelkezéseket, amelyek szükségesek ahhoz, hogy
ennek az irányelvnek megfeleljenek.
E rendelkezések szövegét haladéktalanul megküldik
a Bizottságnak.
Amikor a tagállamok elfogadják ezeket a
rendelkezéseket, azokban hivatkozni kell erre az irányelvre, vagy azokhoz
hivatalos kihirdetésük alkalmával ilyen hivatkozást kell fűzni. A
hivatkozás módját a tagállamok határozzák meg.
(2)          A tagállamok közlik a
Bizottsággal nemzeti joguk azon főbb rendelkezéseinek szövegét, amelyeket
az ezen irányelv által szabályozott területen fogadnak el.
18. cikk
Hatályon kívül helyezés és átmeneti rendelkezések 
(1)          A 2001/81/EK európai
parlamenti és tanácsi irányelv [az ezen irányelv 17. cikkében megadott
időpontban – az időpontot a Kiadóhivatal illeszti be] hatályát
veszti.
A hatályon kívül helyezett irányelv egyes
rendelkezései azonban az alábbiak szerint továbbra is alkalmazandók: 
(a)         
 az 1. cikk és az I. melléklet 2019. december
31-ig; 
(b)         
 a 7. cikk (1) és (2) bekezdése és a 8. cikk (1) bekezdése
[az ezen irányelv 17. cikkében megadott időpontig – az időpontot a
Kiadóhivatal illeszti be]. 
A hatályon kívül helyezett irányelvre való
hivatkozásokat erre az irányelvre való hivatkozásoknak kell tekinteni, és a VI.
mellékletben foglalt megfelelési táblázattal összhangban kell értelmezni.
(2)          A 2001/81/EK irányelv 4.
cikke és I. melléklete szerinti határértékek tekintetében a tagállamok 2019.
december 31-ig alkalmazhatják ezen irányelv 5. cikkének (3) bekezdését. 
19. cikk
Hatálybalépés 
Ez az irányelv az Európai Unió Hivatalos
Lapjában való kihirdetését követő huszadik napon lép hatályba.
20. cikk
Címzettek
Ennek az irányelvnek a tagállamok a
címzettjei.
Kelt Brüsszelben, -án/-én.
az Európai Parlament részéről                      a
Tanács részéről
az elnök                                                          az
elnök
[1]               Az Európai Parlament és a Tanács 2001. október 23-i
2001/81/EK irányelve az egyes légköri szennyezők nemzeti kibocsátási
határértékeiről (HL L 309., 2001.11.27., 22. o.). 
[2]               Az ENSZ Európai Gazdasági Bizottságának (ENSZ-EGB) a
nagy távolságra jutó, országhatárokon átterjedő
levegőszennyezésről szóló egyezményéhez csatolt, a savasodás, az
eutrofizáció és a talajközeli ózon csökkentéséről szóló jegyzőkönyv
(1999).
[3]               A Bizottság közleménye az Európai Parlamentnek és a
Tanácsnak a Tiszta levegőt Európának programról, COM(2013) [xxx]. 
[4]               A Bizottság közleménye: Európa 2020 – az intelligens,
fenntartható és inkluzív növekedés stratégiája, COM(2010) 2020 végleges,
2010.3.3. 
[5]               A Bizottság közleménye: Intelligens szabályozás az
Európai Unióban, COM(2010) 543 végleges, 2010.10.8. 
[6]               A Bizottság közleménye: „Gondolkozz előbb
kicsiben!” Európai kisvállalkozói intézkedéscsomag: „Small Business Act”,
COM(2008) 394 végleges, 2008.6.25. 
[7]               A konzultáció során két kérdőívet használtunk: a
nyilvánosságnak szánt rövidebb kérdéssorra 1934 személy válaszolt; a
szakértők és érdekeltek nagyobb lélegzetű kérdőívét 371-en
töltötték ki. Lásd: http://ec.europa.eu/environment/consultations/air_pollution_en.htm

[8]               Az eredmények a 2013-as Eurobarometer-jelentésben
olvashatók.
[9]               A részletes eredmény a 7/2013 EKÜ-jelentésben található.
[10]             Az Európai Parlament és a Tanács 2009. április 23-i
406/2009/EK határozata az üvegházhatású gázok kibocsátásának a 2020-ig
terjedő időszakra szóló közösségi kötelezettségvállalásoknak
megfelelő szintre történő csökkentésére irányuló tagállami
törekvésekről (HL L 140., 2009.6.5., 136. o.). 
[11]             Az Európai Parlament és a Tanács 2003. május 26-i
2003/35/EK irányelve a környezettel kapcsolatos egyes tervek és programok
kidolgozásánál a nyilvánosság részvételéről, valamint a nyilvánosság
részvétele és az igazságszolgáltatáshoz való jog tekintetében a 85/337/EGK és a
96/61/EK tanácsi irányelv módosításáról (HL L 156., 2003.6.25., 17. o.).
[12]             Az Európai Parlament és a Tanács 2003. január 28-i
2003/4/EK irányelve a környezeti információkhoz való nyilvános
hozzáférésről és a 90/313/EGK irányelv hatályon kívül helyezéséről
(HL L 41., 2003.2.14., 26. o.).
[13]             HL C , , . o.
[14]             HL C , , . o.
[15]             A Bizottság 2005. szeptember 21-i közleménye a Tanácsnak
és az Európai Parlamentnek – Tematikus stratégia a
levegőszennyezésről, COM(2005) 446 végleges. 
[16]             Az Európai Parlament és a Tanács 2001. október 23-i
2001/81/EK irányelve az egyes légköri szennyezők nemzeti kibocsátási
határértékeiről (HL L 309., 2001.11.27., 22. o.). 
[17]             A Bizottság közleménye az Európai Parlamentnek és a
Tanácsnak a Tiszta levegőt Európának programról, COM(2013) [xxx].
[18]             Javaslat: az Európai Parlament és a Tanács határozata a
2020-ig tartó időszakra szóló általános uniós környezetvédelmi cselekvési
programról. „Jólét bolygónk felélése nélkül”, COM(2012) 710, 2012.11.29.
[19]             A Tanács 2003. június 13-i 2003/507/EK határozata az
Európai Közösségnek a nagy távolságra jutó, országhatárokon átterjedő
levegőszennyezésről szóló 1979. évi egyezményhez csatolt, a
savasodás, az eutrofizáció és a talajközeli ózon csökkentéséről szóló
jegyzőkönyvhöz való csatlakozásáról (HL L 179., 2003.7.17., 1. o.).
[20]             A Tanács 2013/xxxx/EU határozata a nagy távolságra jutó,
országhatárokon átterjedő levegőszennyezésről szóló 1979. évi
egyezményhez csatolt, a savasodás, az eutrofizáció és a talajközeli ózon
csökkentéséről szóló 1999. évi jegyzőkönyv módosításának
elfogadásáról (HL L, , . o.). 
[21]             A Tanács 1999. április 26-i 1999/32/EK irányelve az egyes
folyékony tüzelőanyagok kéntartalmának csökkentéséről, valamint a
93/12/EGK irányelv módosításáról (HL L 121., 1999.5.11., 13. o.).
[22]             Az Európai Parlament és a Tanács 2009. április 23-i
406/2009/EK határozata az üvegházhatású gázok kibocsátásának a 2020-ig
terjedő időszakra szóló közösségi kötelezettségvállalásoknak
megfelelő szintre történő csökkentésére irányuló tagállami
törekvésekről (HL L 140., 2009.6.5., 136. o.).
[23]             Az Európai Parlament és a Tanács 2008. május 21-i
2008/50/EK irányelve a környezeti levegő minőségéről és a Tiszta
Levegőt Európának elnevezésű programról (HL L 152., 2008.6.11., 1.
o.). 
[24]             A Tanács 2008. október 20-i 2008/871/EK határozata az
országhatáron átterjedő környezeti hatások vizsgálatáról szóló, 1991-ben
aláírt espoo-i ENSZ–EGB-egyezményhez kapcsolódó, a stratégiai környezeti
vizsgálatról szóló jegyzőkönyvnek az Európai Közösség nevében történő
jóváhagyásáról (HL L 308., 2008.11.19., 33. o.).
[25]             Az Európai Parlament és a Tanács
2003. január 28-i 2003/4/EK irányelve a környezeti információkhoz való
nyilvános hozzáférésről és a 90/313/EGK irányelv hatályon kívül
helyezéséről (HL L 41., 2003.2.14., 26. o.).
[26]             Az Európai Parlament és a Tanács 2003. május 26-i
2003/35/EK irányelve a környezettel kapcsolatos egyes tervek és programok
kidolgozásánál a nyilvánosság részvételéről, valamint a nyilvánosság
részvétele és az igazságszolgáltatáshoz való jog tekintetében a 85/337/EGK és a
96/61/EK tanácsi irányelv módosításáról (HL L 156., 2003.6.25., 17. o.).
[27]             Az Európai Parlament és a Tanács 2011. február 16-i
182/2011/EU rendelete a Bizottság végrehajtási hatásköreinek gyakorlására
vonatkozó tagállami ellenőrzési mechanizmusok szabályainak és általános
elveinek megállapításáról (HL L 55., 2011.2.28., 13. o.).
[28]             HL C 369., 2011.12.17., 14. o.
[29]             Az Európai Parlament és a Tanács 2004. december 15-i
2004/107/EK irányelve a környezeti levegőben található arzénről,
kadmiumról, higanyról, nikkelről és policiklusos aromás
szénhidrogénekről (HL L 23., 2005.1.26., 3. o.). 
[30]             Az Európai Parlament és a Tanács 2000. október 23-i
2000/60/EK irányelve a vízpolitika terén a közösségi fellépés kereteinek
meghatározásáról (HL L 327., 2000.12.22., 1. o.).
[31]             Az Európai Parlament és a Tanács 2013. május 21-i
525/2013/EU rendelete az üvegházhatást okozó gázok kibocsátásának nyomon
követésére és bejelentésére, valamint az éghajlatváltozással kapcsolatos egyéb
információk nemzeti és uniós szintű bejelentésére szolgáló
rendszerről, valamint a 280/2004/EK határozat hatályon kívül helyezéséről
(HL L 165., 2013.6.18., 13. o.).
[32]             Az Európai Parlament és a Tanács 2006. szeptember 6-i
1367/2006/EK rendelete a környezeti ügyekben az információhoz való
hozzáférésről, a nyilvánosságnak a döntéshozatalban történő
részvételéről és az igazságszolgáltatáshoz való jog biztosításáról szóló
Aarhusi Egyezmény rendelkezéseinek a közösségi intézményekre és szervekre való
alkalmazásáról (HL L 264., 2006.9.25., 13. o.).
I. MELLÉKLET

A légköri kibocsátások nyomon követése és jelentése
A.          A kibocsátások éves
jelentésére vonatkozó előírások – a 7. cikk (1) bekezdésének első
albekezdése
   Elem   ||   Szennyezőanyagok ||   Időszak   ||   Jelentéstétel ideje 
 Nemzeti összkibocsátások az NFR(1) forráskategóriái szerint, kísérő adatokkal   || -  SO2, NOX, NMVOC, NH3, CO -  nehézfémek (Cd, Hg, Pb)* -  POP-ok** (minden PAH és benzo(a)pirén, benzo(b)fluorantén, benzo(k)fluorantén, indeno(1,2,3-cd)pirén, dioxinok/furánok, PCB-k, HCB)   ||           Évenként, 1990-től a jelentéstételi év előtti 2 év (X–2) ||           15.02.**** 
 Nemzeti összkibocsátások az NFR forráskategóriái szerint   || -  PM2,5, PM10*** és fekete korom || Évenként, 2000-től a jelentéstételi év előtti 2 év (X–2) || 15.02**** 
 Nemzeti összkibocsátások forráskategóriák szerint   || -  CH4 || Évenként, 2005-től a jelentéstételi év előtti 2 év (X–2) || 15.02.**** 
 Előzetes nemzeti kibocsátások az NFR összesítése(2) szerint   || -  SO2, NOX, NH3, NMVOC, PM2,5 || Évenként, a jelentéstételi év előtti év (X–1) || 30.09 
(1)        Az LRTAP
Egyezmény keretében elfogadott jelentéstételi nómenklatúra (Nomenclature for
Reporting, NFR).
(2)        Az LRTAP
Egyezmény jelentéstételi iránymutatásainak IV. mellékletében meghatározott
ágazatok szerinti összesítés.         
*          Cd (kadmium),
Hg (higany), Pb (ólom)
**         A környezetben
tartósan megmaradó szerves szennyező anyagok (persistent organic
pollutants)
***       A PM10
a szálló por azon része, amely 50%-os hatásfokkal átjut a PM10
mintavételének és mérésének referenciamódszerére az EN 12341-es szabványban
meghatározott 10 µm aerodinamikai átmérőjű méretszelektív
szűrőn.
****     Hibás jelentés
esetén legkésőbb négy héten belül új jelentést kell benyújtani      a változtatásokhoz
fűzött magyarázattal együtt.
B.           A kibocsátások éves
jelentésére vonatkozó előírások – a 7. cikk (1) bekezdésének második
albekezdése
   Elem   ||   Szennyezőanyagok ||   Időszak   ||   Jelentéstétel ideje 
 Nemzeti összkibocsátások az NFR forráskategóriái szerint   || -  nehézfémek (As, Cr, Cu, Ni, Se és Zn, valamint ezek vegyületei)* -  TSP**   || Évenként, 1990-től (TSP esetében 2000-től) a jelentéstételi év előtti 2 év (X–2)   || 15.2. 
*          As (arzén), Cr
(króm), Cu (réz), Ni (nikkel), Se (szelén), Zn (cink)
**         Összes szálló
por (total suspended particles, TSP)
C.          A kibocsátások és
előrejelzések kétévenkénti jelentése 2017-től – a 7. cikk (2)
bekezdése 
   Elem   ||   Szennyezőanyagok ||   Időszak/tárgyévek   ||   Jelentéstétel ideje 
 Raszteres nemzeti kibocsátási adatok forráskategóriák szerint (GNFR)   || -  SO2, NOX, NMVOC, CO, NH3, PM10, PM2,5 -  nehézfémek (Cd, Hg, Pb)* -  POP-ok (minden PAH, HCB, PCB-k, dioxinok/furánok) -  Fekete korom (ha rendelkezésre áll)   ||   Kétévente, jelentéstételi év előtti 2 év (X–2) ||     01.05.*         
 Nagy pontszerű források forráskategóriák szerint (GNFR)   || -  SO2, NOX, NMVOC, CO, NH3, PM10, PM2,5 -  nehézfémek (Cd, Hg, Pb)* -  POP-ok (minden PAH, HCB, PCB-k, dioxinok/furánok) -  Fekete korom (ha rendelkezésre áll)   ||   Kétévente, jelentéstételi év előtti 2 év (X–2) ||     01.05.*         
 Előrejelzett kibocsátások összesítő NFR szerint   || -  SO2, NOX, NH3, NMVOC, PM2,5 ||       Kétévente, minden év X évtől 2030-ig, valamint – ha rendelkezésre áll – 2040-ig és 2050-ig   ||     15.03.         
 Előrejelzett kibocsátások összesített forráskategóriák szerint   || -  CH4 ||   15.03.   
*          Hibás jelentés
esetén négy héten belül új jelentést kell benyújtani           a
változtatásokhoz fűzött magyarázattal együtt.
D.          A tájékoztató
kataszterjelentés évenkénti benyújtása – a 7. cikk (3) bekezdése 
   Elem   ||   Szennyezőanyagok ||   Időszak/tárgyévek   ||   Jelentéstétel ideje 
 Tájékoztató kataszterjelentés   || -  SO2, NOX, NMVOC, NH3, CO, TSP, PM2,5, PM10 és fekete korom -  nehézfémek (Cd, Hg, Pb, As, Cr, Cu, Ni, Se, Zn) -  POP-ok (minden PAH és benzo(a)pirén, benzo(b)fluorantén, benzo(k)fluorantén, indeno(1,2,3-cd)pirén, dioxinok/furánok, PCB-k, HCB)   ||         Minden év (lásd az A., B. és C. táblázatot) ||           15.03.         
II. MELLÉKLET

Nemzeti kibocsátáscsökkentési
kötelezettségek
a) táblázat:     Kibocsátáscsökkentési
kötelezettségek a kén-dioxid (SO2), a nitrogén-oxidok (NOx)
és a metántól eltérő illékony szerves vegyületek (NMVOC) tekintetében.
Eladott tüzelőanyag, referanciaév: 2005. 
   Tagállam || SO2 -csökkentés 2005-höz képest || NOx-csökkentés 2005-höz képest || NMVOC-csökkentés 2005-höz képest 
   A 2020 és 2029 közötti bármely év ||   ||   A 2030 utáni bármely év   ||   A 2020 és 2029 közötti bármely év   ||   ||   A 2030 utáni bármely év   ||   A 2020 és 2029 közötti bármely év ||   ||   A 2030 utáni bármely év   
 Belgium || 43% ||   || 68 % || 41 % ||   || 63 % || 21 % ||   || 44 % 
 Bulgária || 78 % ||   || 94 % || 41 % ||   || 65 % || 21 % ||   || 62 % 
 Cseh Köztársaság || 45 % ||   || 72 % || 35 % ||   || 66 % || 18 % ||   || 57 % 
 Dánia || 35 % ||   || 58 % || 56 % ||   || 69 % || 35 % ||   || 59 % 
 Németország || 21 % ||   || 53 % || 39 % ||   || 69 % || 13 % ||   || 43 % 
 Észtország || 32 % ||   || 71 % || 18 % ||   || 61 % || 10 % ||   || 37 % 
 Görögország || 74 % ||   || 92 % || 31 % ||   || 72 % || 54 % ||   || 67 % 
 Spanyolország || 67 % ||   || 89 % || 41 % ||   || 75 % || 22 % ||   || 48 % 
 Franciaország || 55 % ||   || 78 % || 50 % ||   || 70 % || 43 % ||   || 50 % 
 Horvátország || 55 % ||   || 87 % || 31 % ||   || 66 % || 34 % ||   || 48 % 
 Írország || 65 % ||   || 83 % || 49 % ||   || 75 % || 25 % ||   || 32 % 
 Olaszország || 35 % ||   || 75 % || 40 % ||   || 69 % || 35 % ||   || 54 % 
 Ciprus || 83 % ||   || 95 % || 44 % ||   || 70 % || 45 % ||   || 54 % 
 Lettország || 8 % ||   || 46 % || 32 % ||   || 44 % || 27 % ||   || 49 % 
 Litvánia || 55 % ||   || 72 % || 48 % ||   || 55 % || 32 % ||   || 57 % 
 Luxemburg || 34 % ||   || 44 % || 43 % ||   || 79 % || 29 % ||   || 58 % 
 Magyarország || 46 % ||   || 88 % || 34 % ||   || 69 % || 30 % ||   || 59 % 
 Málta || 77 % ||   || 98 % || 42 % ||   || 89 % || 23 % ||   || 31 % 
 Hollandia || 28 % ||   || 59 % || 45 % ||   || 68 % || 8 % ||   || 34 % 
 Ausztria || 26 % ||   || 50 % || 37 % ||   || 72 % || 21 % ||   || 48 % 
 Lengyelország || 59 % ||   || 78 % || 30 % ||   || 55 % || 25 % ||   || 56 % 
 Portugália || 63 % ||   || 77 % || 36 % ||   || 71 % || 18 % ||   || 46 % 
 Románia || 77 % ||   || 93 % || 45 % ||   || 67 % || 25 % ||   || 64 % 
 Szlovénia || 63 % ||   || 89 % || 39 % ||   || 71 % || 23 % ||   || 63 % 
 Szlovákia || 57 % ||   || 79 % || 36 % ||   || 59 % || 18 % ||   || 40 % 
 Finnország || 30 % ||   || 30 % || 35 % ||   || 51 % || 35 % ||   || 46 % 
 Svédország || 22 % ||   || 22 % || 36 % ||   || 65 % || 25 % ||   || 38 % 
 Egyesült Királyság || 59 % ||   || 84 % || 55 % ||   || 73 % || 32 % ||   || 49 % 
 EU-28 || 59 % ||   || 81 % || 42 % ||   || 69 % || 28 % ||   || 50 % 
b) táblázat:     Kibocsátáscsökkentési
kötelezettségek az ammónia (NH3), a finom szálló por (PM2,5)
és a metán (CH4) tekintetében. Eladott tüzelőanyag,
referanciaév: 2005.
   Tagállam || SO3 -csökkentés 2005-höz képest || SO2,5 -csökkentés 2005-höz képest || SO4 -csökkentés 2005-höz képest 
   A 2020 és 2029 közötti bármely év ||   ||   A 2030 utáni bármely év ||   A 2020 és 2029 közötti bármely év   ||   ||   A 2030 utáni bármely év   ||   ||   A 2030 utáni bármely év   
 Belgium || 2 % ||   || 16 % || 20% ||   || 47 % ||   || 26 % 
 Bulgária || 3 % ||   || 10 % || 20% ||   || 64 % ||   || 53 % 
 Cseh Köztársaság || 7 % ||   || 35 % || 17 % ||   || 51 % ||   || 31 % 
 Dánia || 24 % ||   || 37 % || 33 % ||   || 64 % ||   || 24 % 
 Németország || 5 % ||   || 39 % || 26 % ||   || 43 % ||   || 39 % 
 Észtország || 1 % ||   || 8 % || 15 % ||   || 52 % ||   || 23 % 
 Görögország || 7 % ||   || 26 % || 35 % ||   || 72 % ||   || 40 % 
 Spanyolország || 3 % ||   || 29 % || 15 % ||   || 61 % ||   || 34 % 
 Franciaország || 4 % ||   || 29 % || 27 % ||   || 48 % ||   || 25 % 
 Horvátország || 1 % ||   || 24 % || 18 % ||   || 66 % ||   || 31 % 
 Írország || 1 % ||   || 7 % || 18 % ||   || 35 % ||   || 7 % 
 Olaszország || 5 % ||   || 26 % || 10 % ||   || 45 % ||   || 40 % 
 Ciprus || 10 % ||   || 18 % || 46 % ||   || 72 % ||   || 18 % 
 Lettország || 1 % ||   || 1 % || 16 % ||   || 45 % ||   || 37 % 
 Litvánia || 10 % ||   || 10 % || 20% ||   || 54 % ||   || 42 % 
 Luxemburg || 1 % ||   || 24 % || 15 % ||   || 48 % ||   || 27 % 
 Magyarország || 10 % ||   || 34 % || 13 % ||   || 63 % ||   || 55 % 
 Málta || 4 % ||   || 24 % || 25 % ||   || 80 % ||   || 32 % 
 Hollandia || 13 % ||   || 25 % || 37 % ||   || 38 % ||   || 33 % 
 Ausztria || 1 % ||   || 19 % || 20% ||   || 55 % ||   || 20% 
 Lengyelország || 1 % ||   || 26 % || 16 % ||   || 40 % ||   || 34 % 
 Portugália || 7 % ||   || 16 % || 15 % ||   || 70 % ||   || 29 % 
 Románia || 13 % ||   || 24 % || 28 % ||   || 65 % ||   || 26 % 
 Szlovénia || 1 % ||   || 24 % || 25 % ||   || 70 % ||   || 28 % 
 Szlovákia || 15 % ||   || 37 % || 36 % ||   || 64 % ||   || 41 % 
 Finnország || 20% ||   || 20% || 30 % ||   || 39 % ||   || 15 % 
 Svédország || 15 % ||   || 17 % || 19 % ||   || 30 % ||   || 18 % 
 Egyesült Királyság || 8 % ||   || 21 % || 30 % ||   || 47 % ||   || 41 % 
 EU-28 || 6 % ||   || 27 % || 22 % ||   || 51 % ||   || 33 % 
III. MELLÉKLET

A nemzeti
levegőszennyezés-csökkentési programok tartalma
1. rész
A nemzeti levegőszennyezés-csökkentési
programokba foglalható intézkedések
Szükséges esetben a tagállamoknak az 1. rész
szerinti intézkedések végrehajtásához az ENSZ-EGB ammóniakibocsátások
csökkentésével és megelőzésével kapcsolatos iránymutatásait kell alapul
venniük (ammóniakibocsátási iránymutatások)[1],
valamint a 2010/75/EU európai parlamenti és tanácsi irányelvben[2] meghatározott
elérhető legjobb technikákat kell alkalmazniuk. 
A.          Intézkedések az
ammóniakibocsátások csökkentésére
1.                      
Az ammóniakibocsátások csökkentésével kapcsolatos
helyes mezőgazdasági gyakorlatra vonatkozó 2001-es ENSZ-EGB
keretszabályzat[3]
alapján a tagállamoknak össze kell állítaniuk az ammóniakibocsátás
csökkentésére vonatkozó mezőgazdasági gyakorlati útmutatást, amelynek
legalább a következőkre kell kiterjednie:
a)      nitrogénfelhasználás a teljes
nitrogénciklus figyelembe vételével;
b)      állatállomány-takarmányozási stratégiák; 
c)      alacsony kibocsátású trágyázási
eljárások; 
d)      alacsony kibocsátású trágyatárolási
rendszerek; 
e)      alacsony kibocsátású trágyakezelési és
komposztáló rendszerek; 
f)       alacsony kibocsátású állattartási
rendszerek;
g)      alacsony kibocsátású műtrágyázási
eljárások.
2.                      
Az ENSZ-EGB nitrogénmérlegekkel kapcsolatos
iránymutatásai[4]
alapján a tagállamoknak nemzeti nitrogénmérleget kell készíteniük a
mezőgazdasági eredetű reakcióképes nitrogén (többek között ammónia,
dinitrogén-oxid, nitrátok és nitritek) összesített csökkenésében
bekövetkező változások figyelemmel kísérésére.
3.                      
A tagállamoknak az alábbi eljárások alkalmazásával
kell csökkenteniük a szervetlen műtrágyákból származó ammóniakibocsátást:
a)      be kell tiltani az
ammóniumkarbonát-műtrágyák alkalmazását; 
b)      a karbamid-alapú műtrágyákat,
amennyire lehetséges, ammóniumnitrát-alapú műtrágyákkal kell helyettesíteni;

c)      ahol továbbra is a karbamid-alapú
műtrágyákat használnak, olyan módszereket kell alkalmazni, amelyek az
ammóniakibocsátások szintjét az ammóniacsökkentési iránymutatások szerinti
referenciamódszerhez képest bizonyítottan legalább 30%-kal csökkentik; 
d)      a szervetlen műtrágyákat a
megtrágyázandó növénykultúra vagy legelő előrelátható nitrogén- és
foszforigényeinek megfelelően kell kiszórni, figyelembe véve egyszersmind
a talajban meglévő tápanyagtartalmat és a más műtrágyákból származó
tápanyagok jelenlétét.
4.                      
A tagállamoknak az alábbi eljárások alkalmazásával
kell csökkenteniük a szervetlen műtrágyákból származó ammóniakibocsátást:
a)      a szántóföldeken és legelőkön
alkalmazott szilárd trágyából és hígtrágyából származó kibocsátásokat olyan
módszerek alkalmazásával kell visszafogni, amelyek az ammóniakibocsátások
szintjét az ammóniacsökkentési iránymutatások szerinti referenciamódszerhez
képest bizonyítottan legalább 30%-kal csökkentik, valamint:
i.        a szilárd és hígtrágyát a
megtrágyázandó növénykultúra vagy legelő előrelátható nitrogén- és
foszforigényeinek megfelelően kell kiszórni, figyelembe véve egyszersmind
a talajban meglévő tápanyagtartalmat és a más műtrágyákból származó
tápanyagok jelenlétét.
ii.       a szilárd és hígtrágya nem szórható ki,
ha a megtrágyázandó földterület vízzel telítődött, elárasztott, fagyos
vagy hóval borított;
iii.      a hígtrágyát vontatott tömlő,
vontatott csoroszlya alkalmazásával vagy sekély, illetve mély injektálás révén
kell a legelőre kijuttatni;
iv.      a szántóföldre kijuttatott szilárd és
hígtrágyát a kijuttatás utáni négy órán belül bele kell dolgozni a talajba;
b)      Az állatok tartási helyén kívüli
trágyatárolókból származó kibocsátásokat a következő eljárások
alkalmazásával kell mérsékelni: 
i.        olyan alacsony kibocsátású rendszereket
és technikákat kell alkalmazni, amelyek az ammóniakibocsátások szintjét az
ammóniacsökkentési iránymutatások szerinti referenciamódszerhez képest a 2022.
január 1-je után épített hígtrágya-tárolók esetében bizonyítottan legalább
60%-kal, a meglévő hígtrágya-tárolók esetében pedig legalább 40%-kal
csökkentik; 
ii.       szilárd trágya tárolására csak fedett
tároló használható; 
iii.      a gazdaságoknak elegendő
trágyatároló-kapacitással kell rendelkezniük ahhoz, hogy trágya csak a
növénykultúra növekedése szempontjából megfelelő időszakban kerüljön
kiszórásra;
c)      az állatok tartási helyéről származó
kibocsátásokat csökkenteni kell olyan rendszerek alkalmazásával, amelyek az
ammóniakibocsátások szintjét az ammóniacsökkentési iránymutatások szerinti
referenciamódszerhez képest bizonyítottan legalább 20%-kal csökkentik.
d)      Az állatok tartási helyéről származó
kibocsátásokat olyan rendszerek alkalmazásával kell csökkenteni, amelyek az
ammóniakibocsátások szintjét az ammóniacsökkentési iránymutatások szerinti referenciamódszerhez
képest bizonyítottan legalább 10%-kal csökkentik. 
B.           Kibocsátáscsökkentési
intézkedések a szálló por és a fekete korom tekintetében
1.                      
A tagállamoknak meg kell tiltaniuk a
mezőgazdasági betakarításból származó maradványok és hulladékok, valamint
az erdészeti biomassza-maradványok szabadban való égetését, és
ellenőrizniük kell e tiltás érvényre jutását. A tiltás alól csak akkor
lehet kivétel tenni, ha az a futótüzek terjedésének megakadályozásával, a
kártevők elleni védekezéssel vagy a biológiai sokféleség védelmével
kapcsolatos megelőző programok céljait szolgálja.
2.                      
A tagállamoknak össze kell állítaniuk a
mezőgazdasági betakarításból származó maradványok megfelelő
kezelésére vonatkozó mezőgazdasági gyakorlati útmutatást, amely a
következő eljárásokat veszi alapul: 
a)      a talajszerkezet javítása a betakarítási
maradványok talajba dolgozásával;
b)      a betakarítási maradványok talajba
dolgozási technikájának fejlesztése;
c)      a betakarítási maradványok alternatív
hasznosítása;
d)      a talaj tápanyagtartalmának és
szerkezetének javítása a trágyának a növénykultúra optimális fejlődését
biztosító talajba dolgozásával, mellőzve a trágya (istállótrágya,
mélyalmos trágya) elégetését.
C.          A kis gazdaságokra gyakorolt
hatások figyelembe vétele 
1.                      
A fenti A. és B. pont szerinti intézkedések
meghozatalakor a tagállamoknak biztosítaniuk kell a kis- és mikrogazdaságokra
gyakorolt hatások teljes körű figyelembe vételét. A tagállamok például
mentesíthetik őket a szóban forgó intézkedések alól, ha ez az alkalmazandó
csökkentési kötelezettség szempontjából lehetséges és célszerű.
2. rész
A nemzeti levegőszennyezés-csökkentési
programok minimális tartalma
1.                      
A 6. és 9. cikk szerinti nemzeti
levegőszennyezés-csökkentési programoknak kezdetben ki kell terjedniük
legalább az alábbiakra:
a)      az a nemzeti levegőminőségi és
szennyezéscsökkentési szakpolitikai keret, amelynek összefüggésében a program
kidolgozásra került, ideértve:
i.        a szakpolitikai prioritásokat, valamint
azok kapcsolatát más releváns szakpolitikai területek (pl. éghajlatváltozás)
prioritásaival;
ii.       a nemzeti, regionális és helyi
hatóságokra ruházott feladatköröket;
iii.      a kibocsátáscsökkentést és a
levegő minőségének javítását célzó jelenlegi szakpolitikák és
intézkedések révén tett előrelépést, és a nemzeti és uniós kötelezettségeknek
való megfelelés mértékét;
iv.      a várható fejlődést, feltételezve,
hogy a már elfogadott politikák és intézkedések nem változnak;
b)      azok a megvizsgált szakpolitikai opciók,
amelyek a 2020 és 2030 utáni kibocsátáscsökkentési kötelezettségek és a 2025-re
meghatározott köztes kibocsátási szint teljesítéséhez vezethetnek, és amelyek
hozzájárulhatnak a levegőminőség további javulásához, valamint ezen
opciók elemzése, ideértve az elemzés módszertanát is; a szakpolitikák és
intézkedések egyedi vagy kombinált hatásai a kibocsátáscsökkentésre, a
levegőminőségre és a környezetre; valamint a kapcsolódó
bizonytalansági tényezők;
c)      az elfogadásra kiválasztott intézkedések
és szakpolitikák, ideértve végrehajtásuk és felülvizsgálatuk ütemtervét,
továbbá az ezekért felelős illetékes hatóságokat;
d)      adott esetben annak indoklása, hogy a
2025-re meghatározott köztes kibocsátási szint miért nem volt teljesíthető
aránytalan költségekkel járó intézkedések meghozatala nélkül; 
e)      az arra vonatkozó értékelés, hogy a
kiválasztott intézkedések és szakpolitikák miként biztosítják a más releváns
szakpolitikai területek terveivel és programjaival való koherenciát. 
2.                      
A 6. és 9. cikk szerinti nemzeti
levegőszennyezés-csökkentési programok aktualizálásainak magukban kell foglalniuk
legalább az alábbiakat:
a)      a program végrehajtása, a
kibocsátáscsökkentés és a koncentrációcsökkentés terén tett előrehaladás
értékelése;
b)      a szakpolitikai összefüggésekben, az
értékelésekben, a programban vagy a végrehajtási ütemtervben bekövetkező
minden lényeges változás.
IV. MELLÉKLET

A nemzeti emissziókataszterek, a kibocsátási előrejelzések, a tájékoztató
kataszterjelentések és a kiigazított emissziókataszterek elkészítésének és
aktualizálásának módszertana
Az I. melléklet szerinti, CH4-től
eltérő szennyezőanyagok esetében a tagállamoknak
emissziókatasztereket, kiigazított emissziókatasztereket, előrejelzéseket
és tájékoztató kataszterjelentéseket kell készíteniük az LRTAP Egyezmény részes
felei által elfogadott módszertanok (az EMEP jelentéstételi iránymutatásai)
alkalmazásával, amelyhez kötelesek a vonatkozó EMEP/EKÜ útmutatót használni.
Ezenkívül az említett iránymutatások alapján össze kell állítani azon
kiegészítő információkat is, különösen a tevékenységekre vonatkozó
adatokat, amelyek szükségesek a kataszterek és előrejelzések
értékeléséhez. 
Az EMEP jelentéstételi iránymutatásainak
követése nincs kihatással sem az ebben a mellékletben meghatározott további
módozatokra, sem pedig az I. melléklet szerinti jelentéstételi
előírásokkal, időszakokkal és más adatokkal összefüggő
követelményekre.
1. rész
Éves nemzeti emissziókataszter
1.                      
A nemzeti emissziókataszternek átláthatónak,
következetesnek, összehasonlíthatónak, teljesnek és pontosnak kell lennie.
2.                      
Az azonosított kulcskategóriákhoz tartozó
kibocsátásokat az EMEP/EKÜ útmutatóban meghatározott módszertanok szerint kell
kiszámítani, mégpedig a 2. vagy annál magasabb szintű (részletesebb)
módszertan alkalmazásával.
A tagállamok használhatnak egyéb tudományos, a fentiekkel
összeegyeztethető módszereket is a nemzeti emissziókataszterek
elkészítéséhez, ha ezekkel pontosabb becslések végezhetők, mint az
EMEP/EKÜ útmutatóban meghatározott alapmódszertanok segítségével.
3.                      
A közlekedésből származó kibocsátások esetében
a tagállamoknak az Eurostatnak jelentett nemzeti energiamérleggel összhangban kell
számítaniuk és jelenteniük a kibocsátásokat.
4.                      
A közúti közlekedésből származó kibocsátások
adatait az adott tagállamban eladott tüzelőanyag-mennyiség alapján kell
számítani és jelenteni. A tagállamok a közúti járművekből származó
kibocsátásokat emellett az adott tagállamban felhasznált
tüzelőanyag-mennyiség vagy a tagállamban megtett kilométerszám alapján is
bejelenthetik. 
5.                      
Éves nemzeti kibocsátásaikat a tagállamoknak az
LRTAP Egyezmény jelentéstételi űrlapján meghatározott megfelelő
egységben kell kifejezniük.
2. rész
Kibocsátási előrejelzések
1.                      
A kibocsátási előrejelzésnek átláthatónak,
következetesnek, összehasonlíthatónak, teljesnek és pontosnak kell lennie, a
jelentett adatoknak pedig magukban kell foglalniuk legalább a
következőket:
a)      az előrejelzésben figyelembe vett
elfogadott és tervezett szakpolitikák és intézkedések egyértelmű leírása;
b)      az előrejelzés tekintetében
elvégzett érzékenységvizsgálat eredményei;
c)      a módszertanok, a modellek, az
alapfeltételezések, valamint a legfontosabb kiindulási és eredményparaméterek
leírása;
2.                      
A kibocsátás-előrejelzéseket releváns
forrásszektoronként kell megbecsülni és összesíteni. A tagállamoknak az egyes
szennyezőanyagokra vonatkozóan egy „(elfogadott) intézkedéseket figyelembe
vevő” és egy „további (tervezett) intézkedéseket figyelembe vevő”
előrejelzést kell benyújtaniuk az EMEP/EKÜ útmutató szerinti
iránymutatásokkal összhangban. 
3.                      
Az előrejelzéseknek összhangban kell lenniük
az aktuális éves nemzeti emissziókataszterrel és az 525/2013/EU rendelet
értelmében jelentett előrejelzésekkel.
3. rész
Tájékoztató kataszterjelentés
A tájékoztató kataszterjelentést az EMEP
jelentéstételi iránymutatásainak megfelelően kell összeállítani, és az abban
meghatározott kataszterjelentési űrlap felhasználásával kell benyújtani. A
jelentésnek tartalmaznia kell legalább:
a)           az alkalmazott módszerek,
feltételezések, kibocsátási tényezők és tevékenységadatok ismertetését,
forrását a kapcsolódó hivatkozások megjelölésével, valamint kiválasztásuk
indoklását;
b)           a kibocsátási források fő
nemzeti kategóriáinak leírását;
c)           a bizonytalansági tényezőkre, a
minőségbiztosításra és a hitelesítésre vonatkozó információkat;
d)           az emissziókataszter elkészítése
intézményi hátterének ismertetését;
e)           az újraszámításokat és a tervezett
korrekciókat;
f)            adott esetben az 5. cikk (1) és (3)
bekezdése szerinti rugalmassági rendelkezések alkalmazásával kapcsolatos
információkat;
g)           a vezetői összefoglalót.
4. rész
Kiigazított nemzeti emissziókataszterek
1.                      
Ha valamely tagállam az 5. cikk (3) bekezdésének
megfelelően kiigazítást javasol nemzeti emissziókataszteréhez, akkor a
Bizottsághoz benyújtandó javaslathoz csatolnia kell legalább az alábbi igazoló
dokumentumokat:
a)      bizonyíték az érintett nemzeti
kibocsátáscsökkentési kötelezettség(ek) szerinti értékek túllépésére
vonatkozóan; 
b)      kimutatás arra vonatkozóan, hogy az
emissziókataszter kiigazítása milyen mértékben csökkenti a
határérték-túllépést, illetve járul hozzá az érintett nemzeti
kibocsátáscsökkentési kötelezettség(ek) teljesítéséhez; 
c)      becslés arra vonatkozóan, hogy a
kibocsátási előrejelzések alapján az érintett nemzeti
kibocsátáscsökkentési kötelezettség(ek) a kiigazítás nélkül
teljesíthető(k) -e és mikor; 
d)      annak bemutatása, hogy a kiigazítás
összefüggésben áll az alábbi esetek közül legalább eggyel (szükség esetén
korábbi releváns kiigazításokat is figyelembe lehet venni):
i.        új kibocsátásforrás-kategóriák: 
–              
bizonyíték arra vonatkozóan, hogy az új
kibocsátásforrás-kategóriát a tudományos szakirodalom vagy az EMEP/EKÜ útmutató
elismeri;
–              
bizonyíték arra vonatkozóan, hogy ez a
kibocsátásforrás-kategória nem szerepelt a korábbi vonatkozó nemzeti
emissziókataszterben a kibocsátáscsökkentési kötelezettség szerinti értékek meghatározása
idején; 
–              
kimutatás arra vonatkozóan, hogy az új
kibocsátásforrás-kategóriából származó kibocsátások hozzájárulnak ahhoz, hogy a
tagállam nem tudja teljesíteni kibocsátáscsökkentési kötelezettségeit, továbbá
az erre vonatkozó következtetés levonásához használt módszertan, adatok és
kibocsátási tényezők részletes leírása; 
ii.       az egyes kibocsátásforrás-kategóriákból
származó kibocsátási értékek meghatározásához alkalmazott jelentősen
eltérő kibocsátási tényezők: 
–              
az eredeti kibocsátási tényezők ismertetése,
ideértve azon tudományos alapvetés részletes leírását, amelyből az adott
kibocsátási tényező levezetésre került; 
–              
bizonyíték arra vonatkozóan, hogy az eredeti
kibocsátási tényezőket alkalmazták a kibocsátáscsökkentések
meghatározásához azok megállapítása idején; 
–              
az eredeti kibocsátási tényezők ismertetése,
ideértve azon tudományos alapvetés részletes leírását, amelyből az adott
kibocsátási tényező levezetésre került; 
–              
az eredeti és a kiigazított kibocsátási
tényezők alkalmazásával készült kibocsátásbecslések összehasonlítása annak
bizonyítására, hogy a kibocsátási tényezők változása hozzájárul ahhoz,
hogy a tagállam nem tudja teljesíteni kibocsátáscsökkentési kötelezettségeit;
–              
az arra vonatkozó döntés indoklása, hogy a
kibocsátási tényezők változásai jelentősek-e.
2025-től azokat a kibocsátási
tényezőket, amelyek jelentősen különböznek egy adott előírás
vagy követelmény végrehajtásának eredményétől, a kiigazítás szempontjából
nem kell figyelembe venni. 
iii.      az egyes kibocsátásforrás-kategóriákból
származó kibocsátási értékek meghatározásához alkalmazott jelentősen
eltérő módszertan: 
–              
az eredeti kibocsátási tényezők ismertetése,
ideértve azon tudományos alapvetés részletes leírását, amelyből az adott
kibocsátási tényező levezetésre került; 
–              
bizonyíték arra vonatkozóan, hogy az eredeti
kibocsátási tényezőket alkalmazták a kibocsátáscsökkentések
meghatározásához azok megállapítása idején; 
–              
az aktualizált módszertan ismertetése, ideértve
azon tudományos alapvetés vagy hivatkozási alap részletes leírását,
amelyből levezetésre került; 
–              
az eredeti és a kiigazított kibocsátási
tényezők alkalmazásával készült kibocsátásbecslések összehasonlítása annak
bizonyítására, hogy a kibocsátási tényezők változása hozzájárul ahhoz,
hogy a tagállam nem tudja teljesíteni kibocsátáscsökkentési kötelezettségeit; 
–              
az arra vonatkozó döntés indoklása, hogy a
módszertan változása jelentős-e. 
2.                      
Azon kiigazítási eljárások esetében, amelyekre
hasonló okokból kerül sor, a tagállamok benyújthatják ugyanazon igazoló
adatokat, feltéve, hogy minden tagállam benyújtja az 1. pont szerint
megkövetelt egyedi országspecifikus adatokat. 
3.                      
A tagállamoknak a kigazítás(ok) által érintett
valamennyi év tekintetében újra kell számítaniuk a kiigazított kibocsátási
értékeket az időszakok következetességének biztosítására.
V. MELLÉKLET

A szennyező anyagok környezeti hatásainak nyomon követése
1.                      
A tagállamoknak gondoskodniuk kell arról, hogy a
megfigyelési helyszínek hálózata reprezentatív legyen az édesvízi, természetes
és természetközeli, valamint erdei ökoszisztéma-típusaik szempontjából. 
2.                      
A tagállamoknak biztosítaniuk kell, hogy a nyomon
követés az 1. pont szerinti hálózat valamennyi megfigyelési helyszínén az
alábbi kötelező mutatók alapján történjen: 
a)      édesvízi ökoszisztémák esetében: a
biológiai kár mértékének megállapítása, ideértve az érzékeny receptorokat is
(mikrofiták és makrofiták, diatómák), valamint a halak vagy gerinctelenek
számának fogyását: 
elsődleges mutató: savsemlegesítő
képesség (ANC), másodlagos mutatók: savasság (pH), oldott szulfát (SO4),
nitrát (NO3), oldott szerves szén; a mintavétel az éves
gyakoriságtól (állóvizeknél őszi fordulóval) a havi gyakoriságig
(folyóvizek) terjed; 
b)      a szárazföldi ökoszisztémák esetében: a
talaj savasságának, tápanyag-veszteségének, nitrogénstátuszának és
nitrogénmérlegének, valamint biodiverzitás-csökkenésének értékelése: 
i.        elsődleges mutató: talaj
savassága: bázikus kationok kicserélhető frakciói (bázistelítettség) és
alumínium kicserélhetősége a talajban, mintavétel tízévente, másodlagos
mutatók: pH, szulfát, nitrát, bázikus kationok, alumíniumkoncentráció a
talajban, mintavétel évente (szükséges esetben);
ii.       elsődleges mutató: talaj
nitrátkioldódása (NO3,kioldódás), mintavétel évente;
iii.      elsődleges mutató: szén–nitrogén
arány (C/N), másodlagos mutató: talaj teljes nitrogéntartalma (Nteljes),
mintavétel tízévente;
iv.      elsődleges mutató:
tápanyagegyensúly a levélzetben (N/P,N/K, N/Mg), mintavétel négyévente;
c)      a szárazföldi ökoszisztémák esetében: az
ózon által a növények növekedésében és a biológiai sokféleségben okozott kár
értékelése: 
i.        elsődleges mutató: növények
növekedése, levelek károsodása, másodlagos mutató: szénáramlás (Cáramlás),
mintavétel évente; 
ii.       elsődleges mutató: kritikus
áramlási szint túllépése, mintavétel évente a vegetációs időszakban.
3.                      
A 2. pont szerinti adatok gyűjtésekor és
jelentésekor a tagállamoknak azon módszertanokat kell alkalmazniuk, amelyeket a
nagy távolságra jutó, országhatárokon átterjedő
levegőszennyezésről szóló egyezmény (LRTAP Egyezmény) és annak nemzetközi
együttműködési programokra vonatkozó kézikönyvei[5] rögzítenek.
VI. MELLÉKLET

Megfelelési táblázat
 Ez az irányelv || A 2001/81/EK irányelv 
 1. cikk || 1. cikk 
 2. cikk || 2. cikk első albekezdés 
 3. cikk (1) bekezdés || 3. cikk e) pont 
 3. cikk (2), (3), (6), (7), (9–12) bekezdés || - 
 3. cikk (4) bekezdés || 3. cikk j) pont 
 3. cikk (5) bekezdés || 3. cikk k) pont 
 3. cikk (8) bekezdés || 3. cikk g) pont 
 4. cikk (1) és (2) bekezdés || 4. cikk (1) bekezdés 
 4. cikk (3) bekezdés || 2. cikk (második albekezdés) 
 5. cikk || - 
 6. cikk (1) bekezdés || 6. cikk (1) és (2) bekezdés 
 6. cikk (2), (5–9) bekezdés || - 
 6. cikk (3) és (4) bekezdés || 6. cikk (3) bekezdés 
 7. cikk (1) bekezdés (első albekezdés) || 7. cikk (1) bekezdés 
 7. cikk (1) bekezdés (második albekezdés), (3–6) bekezdés || - 
 7. cikk (2) bekezdés || - 
 7. cikk (7) bekezdés || 7. cikk (2) bekezdés 
 7. cikk (8) bekezdés || 7. cikk (3) bekezdés 
 7. cikk (9) bekezdés || 7. cikk (4) bekezdés 
 8. cikk || - 
 9. cikk (1) bekezdés || 8. cikk (2) bekezdés 
 9. cikk (2) bekezdés (első albekezdés) || 8. cikk (1) bekezdés 
 9. cikk (2) bekezdés (második albekezdés), (3-5) bekezdés || - 
 10. cikk || 9. és 10. cikk 
 11. cikk (1) bekezdés || 6. cikk (4) bekezdés 
 11. cikk (2) bekezdés || 7. cikk (3) bekezdés 
 12. cikk || 11. cikk 
 13. cikk || 13. cikk (3) bekezdés 
 14. cikk || 13. cikk (1) és (2) bekezdés 
 15. cikk || 14. cikk 
 16. cikk || - 
 17. cikk || 15. cikk 
 18. cikk || - 
 19. cikk || 16. cikk 
 20. cikk || 17. cikk 
 I. melléklet || 8. cikk (1) bekezdés és III. melléklet 
 II. melléklet || I. melléklet 
 III, V. és VI. melléklet || - 
 IV. melléklet || III. melléklet 
[1]               2012/11 határozat, ECE/EB/AIR/113/Add. 1 
[2]               Az Európai Parlament és a Tanács 2010. november 24-i
2010/75/EU irányelve az ipari kibocsátásokról (a környezetszennyezés integrált
megelőzése és csökkentése) (HL L 334., 2010.12.17., 17. o.).
[3]               ECE/EB.AIR/75 határozat, 28a. bekezdés. 
[4]               2012/10 határozat, ECE/EB.AIR/113/Add.1. 
[5]               2008/1 határozat, ECE/EB.AIR/wg.1/2008/16.